c: application/epub+zip

text:
Oĩva ipype
© 2014 Watch Tower Bible and Tract Society of Pennsylvania.
¡Mbaʼére piko oiko hetaite mbaʼe vai! 3
¿Mbaʼérepa umi hénte ivuénova jepe osufri? 4
¿Mbaʼépa ojapóta Ñandejára anivéma hag̃ua jasufri? 7
La Biblia okambia chupekuéra 8
¿Mbaʼéichapa redisiplina vaʼerã ne famíliape? 10
¿Ikatúnepa jahecha Ñandejárape? 14
La Biblia ombohovái koʼã porandu 16
OÑEPORANDU MEMÉVA UMI TESTÍGO DE JEHOVÁRE: ¿Peipytyvõpa oiko jave yvyryrýi, torménta vai ha umícha?
(Eike heʼihápe: ORE INFORMASIÓN > OÑEPORANDU MEMÉVA)
KO RREVÍSTAPE OÑEHESAʼỸIJO | ¿MBAʼÉREPA UMI HÉNTE IVUÉNOVA JEPE OSUFRI?
Sara* ningo peteĩ kuñakarai orekóva 35 áñorupi ha oiko vaʼekue Dácape (Bangladés), haʼe irrespetuósa ha iñamávle vaʼekue. Enterovénte oikuaa haʼe siémpre hory ha itravahadoraha, ha oipytyvõ hapichakuérape oikuaa hag̃ua Ñandejára rembipota. Péro upéinte ojagarra chupe peteĩ mbaʼasy vai, ha una semána mboyve omanóma. Iména ha ifamília opyta vaieterei anga upe rire.
Santiago ha hembireko, orekóva mas de 30 áño káda uno, oiko vaʼekue Nueva Yórkpe. Haʼekuéra hory ha iñamávle vaʼekue avei Sáraicha. Péro oiko hesekuéra peteĩ mbaʼe ivaietereíva. Peteĩ díape oho hikuái ovisita iñamígope oikóva mar ykére, oéste gotyo Estados Unídospe, ha upe viáhepe oñaksidenta hikuái ha omano. Upéva oheja vaieterei ihénte ha iñamigokuérape.
Entéronte jahechakuaa opárupi ojehasa asyha, ha ágotyo ha pégotyo oĩha iñañáva. Gerrahápe omano umi soldádo ha avei heta hénte inosénte. Umi delinkuénte ojuka hetaitereípema. Umi desástre naturál ohundipa ojuhúva guive haperãme. Umi ojapóva inhustísia ha oapoʼíva hapichápe oĩ opárupi rei. Ha umi aksidénte ha mbaʼasy vai katu ohupyty oimeraẽvape, tahaʼe imitãva térã ijedáva, ipláta térã imboriahúva. Nde voi oiméne resufrímava koʼã káusare.
Upéicha rupi, enterovénte ñañeporandu koʼã mbaʼe:
¿Mbaʼére piko umi hénte ivuénova jepe osufri?
¿Ñandejára káusarepa oiko umi mbaʼe vai?
¿Oiko vaʼerã voíntepa umi mbaʼe vai, térãpa umi yvypóra kúlpare?
¿Noiméipa jasufri koʼág̃a japaga hag̃ua umi mbaʼe vai jajapo vaʼekuére ótra vídape?
Oiméramo añete oexisti Ñandejára Ipuʼakapáva, ¿mbaʼérepa ndoprotehéi umi hénte ivuénovape?
¿Opánepa jehasa asy ha umi mbaʼe vai ojejapóva ko múndope?
Jaikuaa hag̃ua koʼã mbaʼe, ñambohovái raẽ vaʼerã mokõi porandu iñimportánteva: ¿Mbaʼérepa oiko hetaite mbaʼe vai? ¿Ha mbaʼépa ojapóta Ñandejára osolusiona hag̃ua upéva?
^ párr. 3 Oñekambia herakuéra.
KO RREVÍSTAPE OÑEHESAʼỸIJO | ¿MBAʼÉREPA UMI HÉNTE IVUÉNOVA JEPE OSUFRI?
Ñandejára Jehová* ningo upe Ipuʼakapáva ha ojapóva opa mbaʼe oĩva ko múndope. Upéicha rupi heta hénte okulpa chupe opa mbaʼe oikóvare, umíva apytépe umi mbaʼe vai jepe. Péro la Biblia heʼi:
“Ñandejára hekojoja [...] opa mbaʼépe.” (Salmo 145:17.)
‘[Ñandejára] rembiapokue ndaijojahái, hape hekojoja. Haʼe Ñandejára jeroviapy, naiñañái, ihústo.’ (Deuteronomio 32:4.)
‘Jehová ñanderayhueterei ha avei ñandeporiahuvereko.’ (Santiago 5:11.)
Ohechaukaháicha koʼã téxto, Ñandejára ndojapói mbaʼeve ivaíva. Upéicharõ jepe, heta oĩ opensáva haʼe omomyiha ótrope ojapo hag̃ua. ¿Siértopa upéva? Ni mbaʼevéicharõ. La Biblia heʼi: “Ani avave heʼi ohasa asy jave: ‘Ñandejára ombou chéve ko jehasa asy chetantea hag̃ua’, avave ndaikatúigui ojapouka ivaíva Ñandejárape, ha haʼe nomoĩri avei ñane renondépe mbaʼeve ivaíva ñanetantea hag̃ua” (Santiago 1:13). Haʼe nomoĩri a pruéva avavépe ohecha hag̃ua ojapótapa ivaíva. Haʼe voi ndojapói ivaíva ha nomomýiri avei avavépe ojapo hag̃ua upéva. ¿Mbaʼérepa upéicharõ oiko jepi umi mbaʼe vai?
La Biblia ohechauka mbaʼérepa avei yvyporakuéra ikatu osufri. Eclesiastés 9:11 heʼi: “Umi mbaʼe oñehaʼarõʼỹva ikatu ohupyty oimeraẽvape” (NM). Oiko jave peteĩ aksidénte térã peteĩ desgrásia, sapyʼánte oĩ omanóva ha sapyʼánte katu nahániri. ¿Mbaʼérepa odepende? Odependéma mbaʼe moméntopepa oiko upéva ha moõpa. Ojapóma 2.000 áñorupi, Jesús omombeʼu hague hoʼárõ guare peteĩ tórre ojukáva 18 persónape. Umi hénte ndahaʼéi omanóva hembiapo vai haguére, síno kavaleténte oĩ hikuái upe tórre ypýpe hoʼárõ guare (Lucas 13:1-5). Ndaʼaréi avei, agosto de 2004-pe, Paraguáipe oiko peteĩ inséndio tuicháva supermerkádo Ycuá Boláñospe, ha upérõ 400 persónarupi omano ha mas de 500 oĩ okái vaietereíva. Upépe omano opaichagua persóna, tahaʼe iplátava térã imboriahúva, ivuénova térã iñañáva. Upéicharõ jaʼekuaa oimeraẽvante ikatuha osufri peteĩ desgrásia ha oimoʼãʼỹve jave. Ha ñande voi ikatu jahecha ñande resa teérupi mbaʼéichapa pe mbaʼasy avei ojagarrapaite ohóvo ha oity oimeraẽvape.
¿Mbaʼére piko Ñandejára ndoprotehéi umi ivuénovape umi desástre naturálgui?
Péro ikatu oime reñeporandu: “¿Ndaikatúi piko Ñandejára ointerveni raʼe ani hag̃ua oiko umi mbaʼe vai? ¿Mbaʼére piko ndoprotehéi umi hénte ivuénovape?”. Ikatu hag̃uáicha Ñandejára ojapo upéva, tekotevẽ oikuaapaite arakaʼépa oikóta umi mbaʼe. Ha orekóramo jepe podér oikuaa hag̃ua mbaʼépa oikóta tenonderãme, ¿oipurúpa upéva oikuaa hag̃ua opaite mbaʼe? (Isaías 42:9.)
La Biblia heʼi: ‘Ñandejára oĩ yvágape, ha opaite mbaʼe ojaposéva guive ojapóta katuete’ (Salmo 115:3). Jehová ningo ohecháramo tekotevẽha ojapo peteĩ mbaʼe ojapo, péro upéva ndeʼiséi upepevénte omeʼẽha ikapasida. Haʼe ndopredesíri opa mbaʼe oikótava. Por ehémplo, yma umi siuda Sodoma ha Gomorra henyhẽtérõ guare mbaʼe vaígui, Ñandejára heʼi Abrahánpe: “Ivaieterei ndaje hembiapokuéra, aha upépe aikuaa hag̃ua upéichapa añete térãpa nahániri. Ndahaʼéiramo upéicha, aikuaáta hína” (Génesis 18:20, 21). Jehová ningo ikatu kuri oikuaa mbaʼeichaite pevépa iñaña umi hénte Sodoma ha Gomórrape, péro haʼe odesidi ndohechái upéva ha upéicha ohechauka natekotevẽiha opredesi opa mbaʼe oikótava (Génesis 22:12). Péro upéva ndeʼiséi haʼe ikangýgui ndaikatuiha ojapo upéva térã iñimperfektoha. Haʼe hendaitépe ha tekotevẽhaichaiténte opredesi umi mbaʼe oikótava okumpli hag̃ua hembipota. Haʼe ndoovligái avavépe ojapo hag̃ua haʼe heʼíva (Deuteronomio 32:4).* Jaʼe porãsérõ g̃uarã, Ñandejára odesidi mbaʼépa opredesíta ha mbaʼépa ndopredesimoʼãi.
Sapyʼánte ñande káusare voi jasufri. La Biblia heʼi: “Káda uno ñañemoñuhã, jahejávo umi mbaʼe jajaposéva ñandestira ha ñanembotavy. Umi mbaʼe jajaposéva oñembohapóramo ñande pyʼapýpe, upéva omoheñói pekádo ha pe pekádo káusare ñamano” (Santiago 1:14, 15). Peteĩ persóna ohejáramo odomina chupe hete rembipota vai, katuete osẽ vaíne (Romanos 7:21-23). Hetaiterei áñorema yvyporakuéra ojapo umi mbaʼe vai ombosufríva enterovépe. Hiʼarive koʼãichagua hénte, omboliga avei ótrope ojapo hag̃ua umi mbaʼe vai ha péicha iñasãi ohóvo ko múndo tuichakuére (Proverbios 1:10-16).
Hetaiterei áñorema yvyporakuéra ojapo umi mbaʼe vai ombosufríva enterovépe
Péro, ¿mbaʼére piko Ñandejára nointervenírintema anivéma hag̃ua yvyporakuéra ojapo umi mbaʼe vai? La Biblia ningo heʼi Ñandejára ñandeapo hague ijoguaháramo, ha upéicha rupi ikatu jahechauka umi kualida porãita haʼe orekóva (Génesis 1:26). Avei Ñandejára omeʼẽ ñandéve peteĩ rregálo iporãitereíva ohejávo káda únope jaelehi mbaʼépa jajapóta. Upéicha rupi ñande ikatu jadesidi jahayhu ha ñaneñeʼẽrendútapa chupe térãpa nahániri (Deuteronomio 30:19, 20). Ha Ñandejára ñandeovligáramo jajapo hag̃ua peteĩ mbaʼe, ¿ndoipeʼamoʼãi jeýpa ñandehegui pe rregálo? ¿Ndoikomoʼãi piko péicha ñandehegui peteĩ rrovót ojapóva ijapohare omandávante chupe? Ajépa jaagradesete Ñandejárape ñanderrespeta haguére ha ohejágui ñandéve jadesidi mbaʼépa jajapóta, ndahaʼéi ku oexistíva peteĩ destíno oĩháme eskríto mbaʼépa jajapóta térã mbaʼépa oikóta ñandehegui. Péro, ¿heʼisépa upéva Ñandejára nointervenimoʼãiha voi anivéma hag̃ua oiko mbaʼe vai? Nahániri, haʼe nopermitimoʼãi jasegi jasufri opa árare jajavy haguére térã ótro odesidi vai haguére.
Ñaporandúramo peteĩ indu térã vudístape mbaʼérepa umi hénte ivuénova jepe osufri, katuete heʼíne ñandéve: “Umi hénte ivuénova osufri pe léi del karma káusare, upéva heʼise opagaha hína koʼág̃a umi mbaʼe ojapo vaʼekuére pe ótra vídape”.*
La Biblia ningo oexplika porã mbaʼérepa ñamano, ha upéva ñanepytyvõta ñantende hag̃ua oĩ porãpa jaguerovia pe léi del karma. Hardín de Edénpe, Ñandejára ojapo vaʼekue pe primer kuimbaʼépe, ha upérõ haʼe omanda chupe: “Ikatu reʼu opaichagua yva koʼapegua; upe yva oikuaaukáva iporã ha ivaíva katu nahániri. Cháke reʼuha ára upéva, remanóta” (Génesis 2:16, 17). Adán iñeʼẽrendúrire Ñandejárape ha ndopekáirire, ikatu vaʼerãmoʼã oiko opa árare. Upéicharõ ikatu jaʼe Adán omano hague naiñeʼẽrendúi rupi. Ha ifamíliarõ guare, “pe ñemano ohupyty entéro kuimbaʼépe, enterovéva opeka rupi” (Romanos 5:12). Upévare jaʼekuaa pekádo káusare ñamanoha (Romanos 6:23). La Biblia heʼi avei: “Pe omanóva ningo opagapáma ipekádore” (Romanos 6:7). Upéicharõ, peteĩ persóna ndahaʼéi opagáva gueteri ipekádore omano rire, síno umíva opytáma tesaráipe.
Koʼág̃arupi hetaiterei hénte oguerovia entéro jasufriha pe karma káusare. Umi opensáva upéicha oñerresignántema, ha heʼi upéichante vaʼerãha voi. Umi ogueroviáva koʼã mbaʼe oimoʼã ndopamoʼãiha voi pe jehasa asy. Ha heʼi avei ojelivera hag̃ua hikuái pe kármagui tekotevẽha ojeporta porã oikove aja entéro ha iñarandueterei vaʼerãha, upéicharõ añoite ndosufrimoʼãvéima. Péro koʼã mbaʼe ningo nomboʼéi la Biblia.*
Yvyporakuéra ndahaʼéi ijehegui reínte ojapóva umi mbaʼe vai, síno Satanás omomýi chupekuéra upearã. Haʼe ningo ñepyrũrã peteĩ ánhel iñeʼẽrendu vaʼekue Ñandejárape, péro upéinte ou “omboyke pe añetegua” ha omoñepyrũ pe pekádo ko yvy ape ári (Juan 8:44). ¿Mbaʼéichapa ojapo upéva? Hardín de Edénpe haʼe omboliga yvyporakuérape opuʼã hag̃ua Ñandejárare (Génesis 3:1-5). Jesucristo heʼi voi Satanás haʼeha pe “aña” ha ko “múndo ruvicha” (Mateo 6:13; Juan 14:30). Hetaiterei hénte ningo oheja Satanás odomina chupekuéra, upévare haʼekuéra opensa ijehénte ha oiko iñakãre, oiko rangue Jehová heʼiháicha (1 Juan 2:15, 16). Añetehápe “ko múndo kompletoite oĩ pe aña poguýpe”, péro ndahaʼéi yvyporakuérape añónte odomináva, haʼe ogueraha avei hapykuéri hetaiterei ánhelpe, oñehenóiva demónio (1 Juan 5:19). La Biblia heʼi Satanás haʼeha upe “ombotavýva hína ko múndo kompletoitépe”, ha umi demónio omoirũ chupe ombohasa asy hag̃ua yvyporakuérape (Apocalipsis 12:9, 12). Upéicharõ jaʼekuaa Satanás káusare oikoha hetaite mbaʼe vai.
Jahecha haguéicha, ndahaʼéi Ñandejára káusare yvyporakuéra osufríva ni ojapóva mbaʼe vai . Haʼe opromete katu ñandéve koʼẽrõitéma opataha opaichagua mbaʼe vai ñanembosufríva. Pe ótro artíkulope oñeñeʼẽvéta ko témare.
^ párr. 3 La Biblia heʼi Ñandejára heraha Jehová.
^ párr. 11 Reikuaave hag̃ua mbaʼérepa Ñandejára opermiti oiko hetaite mbaʼe vai, ikatu rehecha kapítulo 11-pe, lívro Mbaʼépa añetehápe omboʼe la Biblia?, ojapóva testígo de Jehová.
^ párr. 16 Eikuaa porã hag̃ua mbaʼéicha rupípa ojeguerovia pe léi del karma, ikatu rehecha páhina 8-12, pe folléto héravape ¿Qué nos sucede cuando morimos?, ojapóva testígo de Jehová.
^ párr. 18 ¿Mbaʼépa oiko umi omano vaʼekuégui ha mbaʼe esperánsapa oĩ chupekuéra g̃uarã? Reikuaa hag̃ua mbaʼépa heʼi la Biblia ko témare, ehecha pe lívro Mbaʼépa añetehápe omboʼe la Biblia?, kapítulo 6 ha 7-pe.
KO RREVÍSTAPE OÑEHESAʼỸIJO | ¿MBAʼÉREPA UMI HÉNTE IVUÉNOVA JEPE OSUFRI?
La Biblia heʼi porã mbaʼépa ojapóta Jehová ha Itaʼýra Jesucristo anivéma hag̃ua jasufri ko múndo añáme: “Upearã Ñandejára Raʼy ojehechauka vaʼekue: ohundi hag̃ua pe Aña rembiapokue” (1 Juan 3:8). Ko múndope ningo enterove lénto itaryrýi, ndochaʼéi hapicháre ha iñaña, péro umíva koʼẽrõitéma oñehundipáta. Jesús opromete voi “ko múndo ruvicha”, Satanás, ‘oñemosẽtaha’ térã oñehunditaha (Juan 12:31). Ko ánhel aña nodominamoʼãvéima umi héntepe, ha Ñandejára omoñepyrũta peteĩ múndo pyahu, entéronte jaikotahápe trankílo porã ha pyʼaguapýpe ko yvy ape ári (2 Pedro 3:13).
Péro, ¿mbaʼépa oikóta umi hénte nokambiaséivagui voi ha ogustáva chupekuéra ojapo umi mbaʼe vai? La Biblia heʼi porã: “Hekojojávamante oikóne ko yvy ape ári, ijoheipyrévamante hendáne ipype. Iñañáva katu oñehundipáne, ojehapoʼóne ko yvýgui” (Proverbios 2:21, 22). Upéicharõ, umi hénte aña nomboligamoʼãvéima avavépe ojapo hag̃ua ivaíva ha pyʼaguapýmante oĩta ko yvy ape ári. Ha péicha umi hénte ojapóva Ñandejára rembipota, mbeguekatúpe oñemomombyrýta ohóvo pe imperfeksióngui (Romanos 6:17, 18; 8:21).
Ñandejára ndahaʼéi ojapótava ñandehegui peteĩ rrovót pe múndo pyahúpe anivéma hag̃ua ñaneñaña. Síno ñanemboʼéta ha ñanepytyvõta anivéma hag̃ua ñapensa térã jajapo umi mbaʼe vai.
Ñandejára koʼẽrõitéma ohundipáta opa mbaʼe ñanembosufríva
¿Ha mbaʼépa ojapóta Ñandejára anivéma hag̃ua oiko umi desgrásia? Haʼe opromete koʼẽrõitéma osolusionataha upéva oguerúvo Irréino. Upépe ko múndo oĩta ipoguýpe ha ikatútama okontrola opa mbaʼe. Haʼe onombra Itaʼýra Jesucrístope ogoverna hag̃ua upe Rréinope ha haʼe oreko podér omonguera hag̃ua umi hasývape (Mateo 14:14). Avei Jesús ikatu ojoko umi desástre naturál, ojapóma haguéicha voi yma (Marcos 4:35-41). Ha iporãveha katu, ndajasufrimoʼãvéima “umi mbaʼe oñehaʼarõʼỹva” káusare (Eclesiastés 9:11). Irréino poguýpe, umi desgrásia nañandeperhudikamoʼãvéima (Proverbios 1:33).
¿Ha mbaʼépa oikopáta umi hénte inosénte omano vaʼekuégui? Haʼekuéra oreko peteĩ esperánsa iporãitereíva. Jesús omborresusita mboyve iñamígo Lázarope, heʼi vaʼekue: “Che hína pe ñemoingove jey ha che rupive oikove jey umi hénte” (Juan 11:25). Upeichaite ningo, Jesús oreko pe podér omoingove jey hag̃ua umi omano vaʼekuépe.
¿Ndépa reikose peteĩ múndo ndaiporimoʼãveimahápe hénte osufríva ni avave ojapóva mbaʼe vai? Oiméramo upéicha, restudia vaʼerã la Biblia reikuaave hag̃ua Ñandejárape ha hembipota. Umi testígo de Jehová ovyʼáta ikatu haguére nepytyvõ upearã. Eñemongetána hendivekuéra térã eskrivi umi ojapo vaʼekuépe ko rrevísta, ha haʼekuéra oñekomunikáta nendive.
LA BIBLIA OKAMBIA CHUPEKUÉRA
ONASE: 1958-PE
PAÍS: ITALIA
ÓTRA INFORMASIÓN: PANDILLEROKUE
Anase ha akakuaa vaʼekue peteĩ várrio imboriahumívape Roma ypýpe, ha heta asufri. Che aikómi pe kállere, ha núnka ndajoguerahaporãi vaʼekue che túvandi. Ha che sýpe katu ni ndaikuaái vaʼekue.
Arekórõ guare 10 áño añepyrũma vaʼekue amonda, ha aha primera ves ógagui arekópe 12 áño. Che ningo chearhél ha cheviolénto vaʼekue, ha aiko vaiseterei voi oimeraẽvandi. Che túva heta vése oho cheguenohẽ komisaríagui. Upéi, arekópe 14 áño ahaitéma ógagui. Aiko pe kállere, ajedroga ha ake umi áuto ahénope. Ajahu hag̃ua katu, apuʼã de madrugáda rei aheka peteĩ fuénte de água ha ajahu upépe.
Kon el tiémpo amondakuaavéma. Apeska umi héntere pe kállepe ha oguerodipara chuguikuéra ikartéra, pyharekue katu aike amonda umi ogaháre térã umi edifísio orekóvape heta koty. Sapyʼaitérõ g̃uarã peteĩ pandílla ifamósova heʼi chéve aike hag̃ua igrúpope. Ha añepyrũ hag̃ua, amonda hendivekuéra umi vánko ha mbaʼe. Chéngo cheviolénto ha chearheleterei, upévare pyaʼe voi cherrespeta hikuái. Ahahápente aguerahámi che pistóla, ha amoĩ voi che aramboha guýpe akéta jave. Che ajedroga, aporomonda, cheviolénto, cherekokyʼa ha chejurutieʼỹ..., chekompletoite voi. Umi polisía ndacherejái voi trankílo ha hetaiterei vése chegueraha préso. Chéko kársel ha kállerente voi aiko vaʼekue.
Peteĩ vuéltape, asẽrõ guare kárselgui, aha avisita peteĩ che tiápe. Péro che ndaikuaáiva haʼe ha mokõi che prímo haʼeha testígo de Jehová. Haʼekuéra cheinvita aha hag̃ua peteĩ rreuniónpe hendivekuéra, ha che aha chekuriósogui rei. Rog̃uahẽvo pe Salón del Réinope, entradaitépente voi che aguapyse akontrola hag̃ua mávapa oike ha osẽ. Ha che pórtepe, araha jeýma chendive che pistóla.
Upe rreunión opokoiterei vaʼekue cherehe, haʼete voi aiméva ótro múndope mbaʼe. Amañaha gotyonte ahecha umi hénte horyjoa ha iñamávle. Koʼag̃aite peve chemanduʼa mbaʼéichapa ikalida chendive hikuái, ha ojekuaa hesekuéra isinseroitereiha. ¡Tuichaite ningo idiferénte hikuái umi che amigokuéragui!
Adesidi astudia la Biblia umi testígo de Jehovándi. Ha amáske astudia, ahechakuaa hetaiterei mbaʼe akambia vaʼerãha. Por ehémplo, umi júnta vai arekóva. Opokoiterei voi cherehe pe konsého oĩva Proverbios 13:20-pe: ‘Nearanduséramo eiko iñarandúva ndive, reñehundiséramo eiko itavýva ndive’. Upépe apilla ahejámante vaʼerãha pe pandílla apertenesévape. Legálmente ijetuʼueterei vaʼekue chéve upéva, péro Jehová chepytyvõ rupi ikatu ajei chuguikuéra.
¡Koʼág̃a ae ikatu haʼe che rete rembipota vai nachedominaveimaha!
Heta avei añehaʼã aheja hag̃ua pe sigarríllo ha umi dróga. Avei chepínta porãve: ndacheavukuvéima, ndaipuruvéi namichãi ha nachejurutieʼỹvéi. ¡Koʼág̃a ae ikatu haʼe che rete rembipota vai nachedominaveimaha!
Chéve ningo ndachegustáimi la lektúra, upévare ijetuʼu chéve astudia hag̃ua la Biblia ha añekonsentra hag̃ua alee jave. Péro mbeguekatúpe akambia ha añepyrũma ahayhu Jehovápe. Upéinte haʼete ku añeñandu vai léntova ha ndaikuaái mbaʼérepa, avía sído che konsiénsia cheatõima hína umi mbaʼe vai ajapo vaʼekuére. Pyʼỹinte añeñandu vaieterei ha apensa voi Jehová arakaʼeve nacheperdonamoʼãiha. Upéicha jave alee umi téxto ohechaukáva mbaʼéichapa Jehová operdona rréi Davídpe, hiʼarive ivaieterei vaʼekue umi mbaʼe haʼe ojapóva. ¡Tuicha chepyʼaguapy alee rire koʼãichagua rreláto! (2 Samuel 11:1–12:13.)
Ijetuʼu vaʼekue avei chéve apredika hag̃ua umi héntepe (Mateo 28:19, 20). Akyhyjeterei ningo ajotopárõ g̃uarã peteĩ persóna aperhudika vaʼekuéndi. Péro mbeguekatúpe asupera ahávo upéva, ha avyʼáma ikatu haguére añemongeta trankílo porã umi héntendi Ñandejára promesakuérare, ha ahechauka chupekuéra mbaʼéichapa ñande Ru yvagapegua ñaneperdona.
Mbaʼémbo oiko vaʼerãmoʼã chehegui ndaikuaáirire Jehovápe. Enterove lénto umi che amigokue omanóma térã oĩ kárselpe. Che katu káda día avyʼave ha areko peteĩ esperánsa iporãitereíva. Koʼág̃a cheumílde, cheñeʼẽrendu ha ndaikovéima chepochy oimeraẽ mbaʼe reíre, upéicha rupi ajogueraha porãiteve che rapichakuérandi. Upéi aju amenda peteĩ kuñataĩ iporãitereívare, hérava Carmen, ha aiko vyʼápe hendive. Oñondive roipytyvõ hína ore rapichakuérape oikuaa hag̃ua mbaʼépa omboʼe la Biblia.
Koʼág̃a cheonrrádo ha ambaʼapo porã. Ha asegi gueteri aike umi vánkope, péro ndahaʼevéima amonda hag̃ua, síno amopotĩ hag̃ua.
“Chéngo haʼe porãma che raʼy Jórdanpe og̃uahẽ hag̃ua órape, péro haʼe nopenái cherehe. Tres veseháma ojapo cherehe upéicha. Ha káda ke ahendu peteĩ áuto ryapu arrenegaiterei, haʼe nog̃uahẽi jeýma hína. Apensa voi: ‘¡Moõiko oĩne! Noiméi piko ojehu chupe algúna kósa mbaʼe. ¡Haʼe piko ndojepyʼapyiete voi mbaʼe orerehe!’. Ha og̃uahẽvo arrenegavéntema hese, ¡akapu hag̃uáicha voi aĩ!” (GEORGE)
“Ahendúrõ guare che membykuña osapukái, tuichaiterei añemondýi, chepirĩmbaite ningo. Pyaʼeterei ajere ahecha hag̃ua mbaʼépa la oikóva, ha ahecha chupe ojopy iñakã ha hasẽ. Avía sído iñermáno, orekóva 4 áño, ombyepoti chupe.” (NICOLE)
“Che rajy Natalie, orekóva 6 áño, omonda peteĩ kuãirũ. Ha roporandúrõ guare chupe siértopa, omaña asy orerehe ha heʼi: ‘¡No, che namondái; atopántengo!’. Ore roikuaa porã haʼe omonda hague, péro onega orehegui. Hasyeterei ningo oréve upéva ha roñepyrũ orerasẽ.” (STEPHEN)
¿NDÉPA rehasámava koʼãichagua situasiónre? Oiméramo upéicha, ¿tekotevẽpa redisiplina ne famíliape? ¿Mbaʼéichapa ikatu rejapo upéva? ¿Oĩ porãpa añete tuvakuéra odisiplina ifamíliape?
La Bíbliape, pe palávra disiplína heʼise remboʼe, rekorrehi ha rehekomboʼe vaʼerãha peteĩ persónape. Ndahaʼéi katuete rekastiga vaʼerãha chupe. Upéicharõ, redisiplina hag̃ua ne família ndahaʼéi rembyepoti térã remaltrata vaʼerã chupe (Proverbios 4:1, 2).
Pe disiplína ikatu ñambojoja peteĩ plántare. Jaikuaaháicha peteĩ hardinéro oñotỹ hag̃ua peteĩ plánta oipuru diferénte téknika okakuaa porã hag̃ua chupe iplánta. Primero oprepara vaʼerã pe yvy, upéi oavona porã, orrega, opohãno, oipeʼa umi ñana osẽva ijypýpe, ha de tánto en tánto, opodaʼimi ani hag̃ua okakuaa karẽ. Upéicha avei tuvakuéra oipuru vaʼerã diferénte téknika omongakuaa porã hag̃ua ifamíliape. Por ehémplo, oiméramo ne famíliape ostira umi mbaʼe noĩporãmbáiva, tekotevẽ redisiplina ha rekorrehi mimi chupe voi reheve, ani reheja upéva ogueraha vai chupe; péicharõmante okakuaa porãta. Péro rejapo vaʼerã upéva mborayhúpe, ani relastima hag̃uáicha chupe. Peteĩ hardinéro ojapoháicha opodáta jave iplánta, haʼe noikytĩri oimehápe rei ni vai guasu, síno oñatende porã ani hag̃ua oñehundiete iplánta.
Iñeʼẽme, Ñandejára ohechauka mbaʼéichapa haʼe oporodisiplina, ha péicha oheja peteĩ ehémplo porã tuvakuérape. Ñandejára siervokuéra ndahaʼéi oaseptánteva idisiplína, síno ohayhu voi umíva oikuaágui ideprovechotaha chupekuéra (Proverbios 12:1). Iñeʼẽrendu hikuái ha oñehaʼã ojapopaite Jehová heʼíva guive (Proverbios 4:13). Nde avei reipotáramo ne família oasepta pe disiplína, ereko vaʼerã enkuénta koʼã mbohapy mbaʼe Jehová ojapóva. Haʼe oporodisiplina 1) mborayhúpe, 2) tekotevẽháicha ha 3) nopyrũi iñeʼẽre.
Ñandejára ñanedisiplina mborayhúpe ha ñanderayhúgui. La Biblia heʼi porã: “Jehová okorrehi umi ohayhúvape; añetehápe haʼe oinupã umi oguerekóvape itaʼýraramo” (Hebreos 12:6). Jaikuaaháicha Ñandejára naipyʼahatãi, síno ‘oporoporiahuvereko, ipyʼaporã ha hasy ipochy hag̃ua’ (Éxodo 34:6, ÑÑB). Haʼe ningo arakaʼe noñembohorýi ñanderehe, ndeʼíri umi mbaʼe ñanemoñeñandu vaítava ni ndoikói ñandejaʼopa rei, haʼe oikuaa porã umi mbaʼe ‘oporokutuha kysepeguáicha’ (Proverbios 12:18).
Jaikuaa porã avave ndaikatumoʼãiha ipasiénsia Ñandejáraicha. Oiméne heta vésema ndepochy rendy ne famíliare ojapo rupi peteĩ mbaʼe. Péro umícha jave iporã reñetrankilisánte. Nemanduʼa vaʼerã rekorrehíramo chupe pochy reheve nontendemoʼãiha la remboʼeséva chupe ha ikatu ojapo jey. Péicha ningo neredisiplinái ne famíliape, síno rejahéima hese.
Reñehaʼãramo reñetrankilisa ha redisiplina ne famíliape mborayhúpe, reipytyvõ porãvéta chupe. Jahechamína mbaʼépa ojapo raʼe George ha Nicole, ñañeʼẽma hague iñepyrũme.
“Jordan og̃uahẽrõ guare ógape, che ha che rembireko orepochyeterei kuri, péro roñekalmánte ha rohendu chupe pyʼaguapýpe porã. Avei rohechakuaa tardemaha, upévare rodesidi roñeʼẽtaha hendive pyhareve. Upéi roñemboʼe hendive ha roho roke. Al ótro día orekoʼẽ porãmiéma ha ikatúma roñeʼẽ trankílo porã Jórdandi. Roñehaʼã roikekuaa chupe ontende porã hag̃uáicha, péro avei rokastigaʼimi chupe. Haʼe orrekonose ofalla hague ha oasepta porãnte la kastígo. Haʼetépe roñeʼẽ hendive roñetrankilisa rirénte, pórke pochy reheve rojapórire, kién sáve la roipytyvõ porãtapa raʼe chupe. Rohechakuaa avei roñontende porãveha ore famíliandi, rohendu porã rire chupe.” (George.)
“Arrenegaiterei ningo che memby oinupã haguére iñermánape, péro añehaʼã ajejoko ha amondónte chupe ikotýpe chepochyjera peve. Añetrankilisa porã rire aexplika porã che membýpe ndovaleiha iviolénto, ha olastima hague iñermánape. Amo ipahápe, haʼe oho ojediskulpa iñermánandi ha oañua chupe.” (Nicole.)
Upéicharõ iporãve hína redisiplina ne famíliape mborayhúpe. Ha rekastigátaramo jepe chupe ofalla haguére, lomímonte rejapo vaʼerã upéva mborayhúpe.
Jehová siémpre ñandekorrehi tekotevẽháicha ha hekopete (Jeremías 30:11; 46:28). ¿Mbaʼéichapa tuvakuéra ikatu osegi iñehémplo? Stephen, ñañeʼẽma hague iñepyrũme, heʼi: “Hasyeterei ningo oréve rohechávo mbaʼéichapa ijapu oréve Natalie, ha ndoroikuaái mbaʼérepa ojapo upéva. Péro upéi ropensa avei 6 áño ramónte orekoha ha ikatu oime nontendeporãiti la ojapóva”.
Nicole ména, hérava Robert, oñehaʼã avei oreko enkuénta heta mbaʼe odisiplináta jave ifamíliape. Haʼe heʼi oñeporanduha jepi ojeporta vai jave hikuái: “¿Koʼág̃antepa ojapo upéicha térãpa igústontema chupekuéra ojeporta vai? ¿Noiméipa ikaneʼõ térã oñeñandu vaínte hína hikuái? ¿Mbaʼérepa oiméne ojapo raʼe upéicha?”.
Tuvakuéra ontende vaʼerã ifamília nopensaitiha peteĩ kakuaáicha ha imbaʼerechakuaa vaʼerã hendivekuéra. Apóstol Pablo orrekonose vaʼekue upeichaha, heʼívo: “Chemitãʼírõ guare añeʼẽ, apensa ha ajepyʼamongeta vaʼekue mitãicha” (1 Corintios 13:11). Robert omombeʼu: “Ani hag̃ua arreaksiona vaieterei che famíliare ofalla jave hikuái, apensa che cheʼakãhatã hague avei chemitãme ha ajapo hague heta mbaʼe apensaʼỹre, upéva chepytyvõ antende porãve hag̃ua chupekuéra”.
Tuvakuéra, aníkena pehaʼarõiterei pene famíliagui. Péro naiporãmoʼãi avei pemoʼãmbánteramo hembiapo vaikuéra ha peheja reínte chupekuéra tekotevẽ jave ojekorrehi. Ikatu hag̃uáicha pedisiplina pene famíliape hekopete ha tekotevẽháicha, peguereko vaʼerã enkuénta mbaʼe mbaʼémapa ontende, mbaʼépa ojapokuaa térã nahániri, ha mbaʼéicha rupípa ojeporta raʼe upéicha.
La Biblia heʼi porã Jehová arakaʼeve nokambiaiha (Malaquías 3:6). Ñandejára siervokuéra oikuaa porã siertoha ko téxto heʼíva, ha upéva oipytyvõ chupekuéra oguerovia hag̃ua haʼe okumplitaha iñeʼẽ. Upéicha avei tuvakuéra ndoikóiramo okambia ha okambia odisiplina lája ifamíliape, haʼekuéra oikuaátama mbaʼépa ohaʼarõ chupekuéra ojeporta vaírõ. Noĩporãmoʼãi tuvakuéra okastiga pohyivéramo ifamíliape ikoʼẽ vai haguérente, péicha ojapóramo umi mitã oñekonfundipáta ha ndoikuaavéitama mbaʼépa la oikóva.
Ñanemanduʼa vaʼerã Jesús heʼi hague: “Pejéramo pejapotaha peteĩ mbaʼe, pejapo vaʼerã, ha pejéramo ndapejapomoʼãiha, anítei pejapo”. Ko téxto oipytyvõitereíta tuvakuérape omongakuaa porã hag̃ua ifamíliape (Mateo 5:37). Ani ere rejapotaha peteĩ mbaʼe, reikuaa porãramo ndaikatumoʼãiha rekumpli. Eréramo ne famíliape rekastigataha chupe ojeporta vai haguére, rejapo vaʼerã upéva ha ani repyrũ ne ñeʼẽre.
Tuvakuéra odisiplina porãséramo ifamíliape, tekotevẽterei oñemongeta oñondive, péro nog̃uahẽiramo peteĩ ñeʼẽme, tekotevẽ osolusiona upéva haʼeñoháme, ani pe mitã rovake. Robert omombeʼu: “Sapyʼánte che raʼy térã che rajy oúramo ojerure chéve permíso, che ameʼẽ chupekuéra. Péro haʼekuéra nomombeʼúi chéve isy heʼíma hague chupekuéra no. Aikuaávo upéva, akambiánte adesidi vaʼekue ani hag̃ua akontradesi che rembirekópe”.
Reipotáramo ne família osẽ porã, reñehaʼã vaʼerã resegi Jehová ehémplo ha edisiplina chupekuéra mborayhúpe, tekotevẽháicha ha ani repyrũ ne ñeʼẽre. Regia porãramo chupekuéra, okakuaa rire oikóta chuguikuéra peteĩ kariaʼy térã mitãkuña rresponsávle ha iñakãguapýva. La Biblia heʼi porã voi: “Mitãme ehechauka michĩmíreve haperã, upéicharõ ituja rire jepe ndojeimoʼãi chugui” (Proverbios 22:6).
Lionel Casson, peteĩ karai ostudiáva umi várko yma guare, oexplika mbaʼépa ojejapo vaʼekue ani hag̃ua oikepa y umi várkore. Haʼe heʼi: “[Umi rrománo yma guare, ojapo hag̃ua peteĩ várko], primero ombojoajupa porã umi távla. Péro oasegura jey hag̃ua, omonambaite umi ojoajuháre, térã pe várko apére kompletoite, vréa térã peteĩ méskla ojejapóva vréa ha séragui. Upéi katu opintapaite jey vréape pe várko ryepy”. Hetaiterei tiémpo umi rrománo oipuru mboyve pe vréa, umi akádio ha babilónio oipurúma vaʼekue upéva ani hag̃ua oike y umi várkore.
La Biblia ohechauka ymaite guivéma ojepuru hague upeichagua materiál. Por ehémplo, Génesis 6:14-pe ojepuru peteĩ palávra evréa ojetradusíva “bleque” térã vréa, oñeguenohẽva petróleogui.
Pe vréa oĩramo jepe en líkido, ikã rire oñekonverti peteĩ materiál hatãvape. Yma umi ofavrikáva varkokuéra, oipuru vréa en líkido opintapaite hag̃ua umi várko. Ikã rire pe vréa hatãma, ha péicha pe y ndohasavéima umi várkore.
Ñandejára siervokuéra yma guare oiko haguépe, oĩ vaʼekue atyraite pe vréa. Por ehémplo, válle de Sidímpe, mar Muerto ypýpe, oĩ vaʼekue hetaiterei póso de vréa (Génesis 14:10).
Ymaite guive ningo ojeʼu pe pira. Jesús apostolkuéra apytépe oĩ vaʼekue peskadór, ombaʼapóva mar de Galiléape (Mateo 4:18-22). Ha oiméne michĩmi jepe umi pira ojagarra vaʼekue apytégui oprosesa, ani hag̃ua oñembyai chuguikuéra.
Pe téknika ojepurúva Galiléape ani hag̃ua oñembyai umi pira, ojepuru avei heta lugárpe. Peteĩ lívro oexplika mbaʼéichapa ojejapo upéva: “Ñepyrũrã ojehyekueʼo pe pira, upéi ojejohéi porã jey ha oñemonambaite sal gruésa ijagállare, ijurúre ha pe pira apére kompletoite. Ha oñeinterkala ohóvo: primero oñemoĩ juky ha hiʼári ótro pira, ha péicha oho hese. Upéi ultimoitépe oñemoĩ hiʼári peteĩ trápo isékova. Ojeheja upéicha 3 térã 5 díare, upéi ojevolea ha ojeheja jey 3 térã 5 día. Péicha umi pira hykuesẽ ha pe juky oikepaite hesekuéra. Ikã rire, umi pira opyta hatã asy ha ijape ikorócho lénto” (Studies in Ancient Technology).
Ndojekuaái ningo añete mboy tiémpopa umi pira oĩ oñembyaiʼỹre ojepurúvo ko téknika. Péro umi ehípsio yma guare oguerahámi umi pira Siria peve, upéva heʼise chupekuéra g̃uarã oikoite hague upe téknika.
“ÑANDEJÁRA ningo peteĩ Espíritu”, upévare ñande yvypóra ndaikatúi jahecha chupe (Juan 4:24). Upéicharõ jepe, la Biblia heʼi Moisés rehe: “Haʼe osegi vaʼekue ojerovia mbarete ohecharamoguáicha Upe ikatuʼỹvape jahecha” (Hebreos 11:27). Péro, ¿mbaʼéicha piko ikatu oiko upéva? ¿Ikatúne piko añete jahecha ‘Ñandejára jahechaʼỹvape’? (Colosenses 1:15.)
Ñantende porã hag̃ua upéva, ikatu ñambojoja ñane situasión peteĩ siégore. Peteĩ persóna onasémava voi siégo ndeʼiséi ndaikatuiha ontende mbaʼépa oiko ijerére. Ndaikatúiramo jepe ohecha, haʼe ombyaty umi informasión oĩva ijerére ikatu hag̃uáicha oikuaa ha ontende mbaʼéichapa peteĩ persóna térã peteĩ kósa. Peteĩ kuimbaʼe isiégova heʼi: “Jahecha hag̃ua natekotevẽi katuete jaipuru ñande resa, tekotevẽnte ñantende ha ñañeimahina mbaʼépa oiko ñande jerére”.
Upéicha avei ñande ndaikatúiramo jepe jahecha Ñandejárape ñande resa teérupi, ñane ‘korasõ [ikatu] ohecha’ chupe (Efesios 1:18). Jahechamína mbohapy mbaʼe ohechaukáva mbaʼéichapa ikatu oiko upéva.
Umi siégo ndaikatúi rupi ohecha, ikatu ohendu porãve ha avei oipurukuaave ipo oñandu ha ontende hag̃ua oimeraẽ mbaʼe oĩva ijerére. Upéicha avei ñande ikatu jahecha, ñahendu, ñahetũ, jaʼu térã ñañandu Ñandejára kreasionkuéra, ha péicha jaikuaa ha ñantende Ijapoharépe. “Añetehápe ndaikatúiramo jepe ojehecha Ñandejárape, ko múndo ojejapo ypy guive, hembiapokuére umi hénte ikatu ohecha mbaʼeichaguápa haʼe.” (Romanos 1:20.)
Ñapensamína por ehémplo ñane planétare. Ko yvy ningo ojejapo jaiko hag̃ua vyʼápe, ha orekopaite umi mbaʼe ñaikotevẽva guive jadisfruta hag̃ua. ¿Ajépa ñañeñandu porã oipejúramo pe yvytu piroʼy asy térã ñañandúramo mbaʼéichapa pe kuarahy ojope haku asy? ¿Ajépa igustoiterei avei jaʼúramo peteĩ yva heʼẽ asýva térã ñahendúramo umi guyraʼi opuraheijoárõ hína? Opa koʼã mbaʼe ningo ohechauka mbaʼéichapa ñande Apohare ñanderayhu, imbaʼeporã ha ipojera ñanendive.
¿Ha mbaʼépa ikatu ñaaprende ñamañáramo ko univérso tuichakuére? Pe yvága ningo ohechauka mbaʼeichaitépa ipoderóso Ñandejára. Umi investigasión ohechauka umi galáxia ha estrellakuéra omyiha hekoitépe, ha amasdía tuichaveha ohóvo ko univérso. Emañamína ág̃a peteĩ pyharépe yvágare, ha eñeporandumi: “¿Moõguipa ou pe podér omomýiva koʼã estréllape ha amasdía ombotuichavéva ohóvo ko univérso?”. La Biblia heʼi ñande Apohare ipoderosoitereiha ha ‘ipuʼaka mbareteha’ (Isaías 40:26). Ha hembiapokue katu ohechauka haʼeha pe Ipuʼakapáva; “avave ndohupytykuaái ipuʼaka” (Job 37:23, ÑÑB).
Peteĩ sy orekóva mokõi mitã isiégova omombeʼu: “Oaprende porãve hag̃ua hikuái pyʼỹinte roñeʼẽ chupekuéra, upéva iñimportanteterei. Romombeʼu chupekuéra mbaʼépa rohecha térã rohendu, ha noroiméi jave ógape roime vaʼerã preparádo romombeʼu hag̃ua chupekuéra opa mbaʼe rei oikóva ore jerére. Ore ningo hesa práktikamente”. Upéicha avei ojapo Jesús jaikuaa hag̃ua Itúvape. La Biblia heʼi: “Ni peteĩ yvypóra arakaʼeve ndohechái Ñandejárape, péro pe [...] oĩva pe Túva ykére omyesakã mávapa haʼe” (Juan 1:18). Ñandejára ningo Jesúspe raẽvete ojapo vaʼekue ha avave noipytyvõi chupe upearã. Upévare Jesúsmante upe ñanepytyvõ porãvétava jaikuaa porã hag̃ua Ñandejárape, haʼe ningo “ñande resa práktikamente”.
Jesús ningo hetaiterei tiémpoma oĩ hague Ñandejára ykére, ha haʼe oexplika heta mbaʼe chugui, jahechamína unos kuánto:
Ñandejára ombaʼapo jejopy. “Che Ru ombaʼapo koʼág̃a peve.” (Juan 5:17.)
Ñandejára oikuaa mbaʼépa ñaikotevẽ. “Pende Ru Ñandejára ningo oikuaáma voi mbaʼépa peikotevẽ.” (Mateo 6:8.)
Ñandejára vyʼápe omeʼẽ ñandéve ñaikotevẽva. “Pende Ru yvagapegua [...] oheja osẽ kuarahy iñaña ha hekoporãvape g̃uarã; ha omongy hekojoja ha hekojojaʼỹvape g̃uarã.” (Mateo 5:45.)
Ñandejára oñeinteresa káda únore. “¿Noñevendéi piko mokõi gorrión peteĩ monéda saʼieterei ovalévare? Upéicharamo jepe, ni peteĩva ndoʼái yvýpe pende Ru yvagapegua oikuaaʼỹre. Upéicha avei, pene akãrague jepe haʼe oipapapaite. Upévare ani pekyhyje, peẽ pevaleve hína heta gorrióngui.” (Mateo 10:29-31.)
Umi siégo ningo ikatu ontende diferénte peteĩ mbaʼe umi persóna ohechávagui. Por ehémplo, peteĩ ohechávape g̃uarã kuarahyʼã heʼise kuarahy ndojopeveiha ha upéicha rupi ijoskuromie upe lugár, péro peteĩ siégope g̃uarã heʼise pe kuarahy ndojopeveiha ha upévare ipiroʼymie upe lugár. Peteĩ siégo ndaikatuiháicha ohecha pe kuarahy ni ikuarahyʼã, ñande avei ndaikatúi ñantende porã ñandejehegui reínte mbaʼeichaitépa Jehová. Upévare haʼe ombou ko yvy ape ári peteĩ persóna ikatúva ohechauka porã umi kualida porã haʼe orekóva.
Upéva hína Jesús (Filipenses 2:7). Haʼe omombeʼu ha ohechauka ñandéve mbaʼéichapa Itúva. Peteĩ idisípulo hérava Felipe ojerure vaʼekue chupe: “Che Ruvicha, ehechaukána oréve pe Túva”. Péro Jesús heʼi chupe: “Upe chéve cherecháva ohecháma avei pe Túvape” (Juan 14:8, 9). ¿Mbaʼe mbaʼépa ikatu jahecha pe Túvagui jastudiávo Jesús rembiasakue?
Jesús ningo iñamávle, iñumílde ha ndahasyiete vaʼekue avavépe oñemboja hag̃ua hendápe (Mateo 11:28-30). Umi hénte ovyʼaiterei vaʼekue hendive. Jesús ovyʼa vaʼekue umi ovyʼávandi ha ombyasyeterei umi osufrívape (Lucas 10:17, 21; Juan 11:32-35). Relee térã rehendu jave Jesús rembiasakue, eñehaʼã eñeimahinambaite umi mbaʼe oikóva, ku oikoramoguáicha koʼág̃a voi umi mbaʼe. Rejepyʼamongetáramo mbaʼéichapa Jesús otrata vaʼekue umi héntepe, hesakã porãvéta ndéve mbaʼeichagua persónapa Ñandejára ha upéva nemoag̃uivéta hese.
Umi siégo ontende porã hag̃ua peteĩ mbaʼe, oipuru peteĩ método idiferénteva umi ohechávagui. Peteĩ kuñakarai ostudiáva koʼã mbaʼe omombeʼu: “Haʼekuéra orresivi mimi umi informasión ha oipuru diferénte kósa upearã (ipo, itĩ, ijapysa ha umícha), upéi ombyatypaite umi informasión mimi ha upéicha ontende porãma mbaʼépa oĩ henondépe”. Upéicha avei ñande jahecháramo Ñandejára kreasión, jaleéramo Jesús heʼi vaʼekue Itúvare ha jajepyʼamongetáramo umi kualida porã Jesús ohechauka vaʼekuére, ñantende porãitevétama mbaʼeichagua persónapa Ñandejára. Ha upépe ae jaikuaa porãvéta chupe.
Upéicha oiko vaʼekue Job rehe, Ñandejára siérvo oñeñeʼẽha la Bíbliape. Ñepyrũrã haʼe oñeʼẽ “umi mbaʼe oikuaaʼỹva rehe” (Job 42:3). Péro upéi ojepyʼamongeta Ñandejára rembiapokuére, ha orrekonose: “Ahendúgui reínte raʼe roikuaáva. Koʼág̃a katu rohecha che resaitérupi” (Job 42:5).
Nde avei ikatu rejapo upéicha rehekáramo Ñandejárape (1 Crónicas 28:9). Umi testígo de Jehová ovyʼaitereíta ikatu haguére nepytyvõ reikuaa hag̃ua Ñandejára ojehechaʼỹvape.
Ñandejára Jehová ningo oipota pyʼỹinte ñañemongeta hendive ha ndoipotái jakyhyje ñamombeʼu hag̃ua chupe umi mbaʼe ñandepyʼapýva (Lucas 18:1-7). Haʼe oñeinteresa ñanderehe ha upévare vyʼápe ñanerendu. Ñande Ru yvagapegua ñaneinvita ñañemongeta hag̃ua hendive. ¿Reaseptátapa upe invitasión? (Elee Filipenses 4:6.)
Pe ñemboʼe ningo ndahaʼéi ñambaʼejerure hag̃uánte, síno haʼe avei peteĩ médio ñañemoag̃ui hag̃ua Ñandejárare (Salmo 8:3, 4). Ñamombeʼúramo chupe mbaʼéichapa ñañeñandu, koʼýte ñañemoag̃uivéta hese ha jaikóta iñamígoramo. (Elee Santiago 4:8.)
Ñandejára ndoipotái jaiko ñañemoñeʼẽkuaaiterei ñañemboʼéta jave chupe, ni jarrepeti umi mbaʼe jajerureséva. Haʼe ndeʼíri avei mbaʼeichaitépa ñañemoĩ vaʼerã ñañemboʼe hag̃ua, haʼe ningo oipotánte ñañemongeta hendive ñande pyʼaite guive (Mateo 6:7). Por ehémplo, yma umi isrraelíta tiémpope, Ana oñemboʼe vaʼekue Ñandejárape ohasárõ guare peteĩ situasión ijetuʼuetereíva hogapýpe. Oñesolusiona rire upe provléma, haʼe oñemboʼe jey Ñandejárape oagradese hag̃ua chupe. (Elee 1 Samuel 1:10, 12, 13, 26, 27 ha 2:1.)
¡Ajépa tuichaite mbaʼe ikatu haguére ñamombeʼu ñande Apoharépe umi provléma jarekóva! Ikatu avei ñamombaʼeguasu ha jaagradese chupe umi mbaʼe porãita omeʼẽvare ñandéve. ¡Aníkena arakaʼeve jadeskuida ko priviléhio porãite! (Elee Salmo 145:14-16.)
1 2 3 4 5 6 7 8 9 10 11 12 13 14 15 16
^ ***bh páh. 106-114 Mbaʼérepa oheja Ñandejára oĩ pe jehasa asy?***
Kapítulo 11
Mbaʼérepa oheja Ñandejára oĩ pe jehasa asy?
Oúpa Ñandejáragui pe jehasa asy oĩva ko múndope?
Mbaʼe kuestiónpa oñepyrũrakaʼe pe hardín de Edénpe?
Mbaʼéichapa Ñandejára omyatyrõta opa mbaʼe vai ojejapovaʼekue?
PETEĨ tetã oikohaguépe heta gérra, peteĩ ñorairõ guasúpe ojejuka hetaiterei kuña ha mitãnguérape. Koʼãvape oñeñotỹmba peteĩ yvykua guasúpe, ha oñemoĩ ijerére heta kurusuʼi heʼíva: “Mbaʼére piko?”. Kóva oñeporandumante umi ohasa asýva. Oñeporandu upéva ohecha vove mbaʼéichapa peteĩ gérra, desástre, mbaʼasy térã jejuka oipeʼa chuguikuéra peteĩ ohayhúva, ohundi hóga térã ombohasa asy chupekuéra ambue mbaʼépe. Upéicha jave oikuaase hikuái mbaʼérepa ojehu chupekuéra koʼã mbaʼe vai.
2 Mbaʼérepa oheja Ñandejára oĩ pe jehasa asy? Oiméramo haʼe ipuʼakapa, ñanderayhu, iñarandu ha ihústo, mbaʼérepa ko múndo henyhẽ joayhuʼỹ ha inhustísiagui? Reñeporandúmapa koʼã mbaʼe?
3 Oĩ vaípa ñaporandu, mbaʼérepa Ñandejára oheja jahasa asy? Oĩ umi oimoʼãva oporandúramo koʼã mbaʼe ikangyha ijeroviápe térã nomombaʼeiha Ñandejárape. Péro, jaleévo la Biblia, jatopáta Ñandejára siervokuéra ifiélva oñeporanduhague avei koʼã mbaʼe. Pór ehémplo, pe proféta Habacuc oporanduvaʼekue Jehovápe: “Maerã piko rehechauka chéve jeiko asy ha ñaña? Monda ha jejuka opa rupi ahecha, ñorairõ opaichagua opa rupi oiko” (Habacuc 1:3, Sociedad Bíblica Paraguaya).
4 Ojaʼoparakaʼe Jehová pe proféta Habacúcpe oporanduhaguére koʼã mbaʼe? Nahániri. Upéva rangue, Ñandejára omoĩuka Habacuc heʼivaʼekue la Bíbliape. Avei oipytyvõ chupe ontende porãve hag̃ua umi mbaʼe ha imbareteve hag̃ua ijerovia. Jehová ojapose avei upéicha ñanderehe. Nemanduʼavaʼerã la Biblia heʼiha ‘haʼe ojepyʼapyha ñanderehe’ (1 Pedro 5:7). Ndaipóri Ñandejáraicha ndaijaʼéiva pe aña ha jehasa asy hendive oúvare (Isaías 55:8, 9). Upéicharõ, mbaʼérepa oĩ hetaite jehasa asy ko múndope?
MBAʼÉREPA OĨ HETAITE JEHASA ASY?
5 Heta hénte opaichagua rrelihiongua oporandu umi maéstro ha umi rrelihión omoakãvape mbaʼérepa jahasa asyete. Haʼekuéra ombohovái jepi chupekuéra haʼeha Ñandejára volunta ha haʼe ymáma heʼihague opa mbaʼe oikótava, umi desgrásia jepe. Hetápe heʼi avei Ñandejára ojapóva ndaikatuiha jaikuaa, térã oguerahaha hentekuéra yvágape oĩ hag̃ua hendive, umíva apytépe mitã jepe. Péro nde reikuaáma Jehová arakaʼeve ndojapoiha mbaʼeve ivaíva. La Biblia heʼi: ‘Mombyry Ñandejáragui pe mbaʼe vai apo, ha pe Ipuʼakapávagui ojapo hag̃ua inhustísia!’ (Job 34:10).
6 Ndépa reikuaa mbaʼérepa oĩ ombojáva Ñandejárare opa jehasa asy oĩva ko múndope? Heta vése ojeʼe upéva oñeimoʼãgui ko múndo oĩha Ñandejára poguýpe. Haʼekuéra ndoikuaái pe mbaʼe iñimportánteva omboʼéva la Biblia, ha jahechamavaʼekue pe kapítulo 3-pe. Upépe jahechavaʼekue Satanás ogovernaha ko múndo.
7 La Biblia heʼi porã: “Ko múndo oĩmbaite pe aña [Satanás] poguýpe” (1 Juan 5:19). Ha ñapensáramo, ajépa upéva omyesakã umi mbaʼe oikóva? Ko múndo ojapo pe espíritu aña oipotáva, pe “ogueraha vaíva hína [térã ombotavyvahína] opa yvyporakuérape” (Revelación 12:9). Satanás ndaijaʼéi avavére, oporombotavy ha ipyʼahatã. Upéicha rupi ko múndo oĩva ipoguýpe henyhẽ avei umi ndaijaʼéivagui avavére, oporombotavýva ha ipyʼahatãvagui. Upéva haʼe peteĩ mbaʼe ohechaukáva mbaʼérepa oĩ hetaite jehasa asy.
8 Péro oĩve mbaʼérepa. Jahechahaguéicha pe kapítulo 3-pe, yvyporakuéra iñimperfékto ha ipekadór opuʼã ypy guive Ñandejárare pe hardín de Edénpe. Upévare umi yvypóra oñehaʼã ohupyty podér ha upéva ogueru ñorairõ, jejopy ha jehasa asy (Eclesiastés 4:1; 8:9). Ha ipahápe, jahasa asy ñanderupytýgui enterovépe ‘pe tiémpo ha umi mbaʼe oñehaʼarõʼỹva’ heʼiháicha la Biblia (Eclesiastés 9:11). Nogovernái rupi Jehová ko múndo, haʼe ndojokói umi mbaʼe vai oikóva. Upéicha rupi ikatu ojehu ñandéve ivaíva ñaiméramo umi mbaʼe vai oikohápe.
9 Ñanembopyʼaguapy jaikuaa rupi ndouiha Ñandejáragui pe jehasa asy. Haʼe ndoguerúi umi ñorairõ, jejuka, jejopy vai térã umi desástre naturál oporombohasa asyetéva. Upéicharõ jepe, tekotevẽ gueteri jahecha mbaʼérepa Jehová oheja oĩ pe jehasa asy. Haʼéramo pe Ipuʼakapáva, ikatu oipeʼaite pe jehasa asy. Upéicharõ, mbaʼérepa ndojapói upéva? Ñande jaikuaáma Ñandejára ñanderayhuha, upéicharõ katuete haʼe oikuaa mbaʼérepa ndoipeʼái gueteri pe jehasa asy (1 Juan 4:8).
OÑEPYRŨ PETEĨ KUESTIÓN IÑIMPORTÁNTEVA
10 Jaikuaa hag̃ua mbaʼérepa Ñandejára oheja oĩ pe jehasa asy, tekotevẽ jahecha mbaʼépa oikovaʼekue opa provléma oñepyrũrõ guare. Satanás omoĩrõ guare Adán ha Évape Jehová kóntrape, oñepyrũ peteĩ kuestión iñimportánteva. Satanás noñeʼẽvaíri Jehová puʼakágui, oikuaa rupi ndaiporiha ojokóva Jehová puʼaka. Upéva rangue, Satanás heʼi Jehová ndoguerekoiha derécho ogoverna hag̃ua. Heʼi Ñandejára ijapuha ha ojokoha iporãva umi oĩvagui ipoguýpe, upéicha Satanás heʼi Jehová ogoverna vaiha (Génesis 3:2-5). Heʼi avei yvyporakuéra oiko porãvetaha Ñandejára nogovernáiramo chupekuéra. Kóicha otaky Jehová soveraníare, pe derécho oguerekóva oisãmbyhy hag̃ua.
11 Adán ha Eva oñemoĩrõ guare Jehováre haʼete heʼíva hikuái: “Ore noroikotevẽi Jehová oregoverna. Ikatu orénte rodesidi orejehegui pe iporãva ha ivaíva”. Mbaʼéichapa ombohováita Jehová ko mbaʼe? Mbaʼéichapa ohechaukáta enterovépe ojavyhague umi opuʼãva hese, ha haʼe ojapoháicha opa mbaʼe iporãveha? Oĩ heʼíva Ñandejára ohundivaʼerãmoʼã umi rrevéldepe ha oñepyrũ jey. Péro Jehová heʼimavaʼekue ko Yvýgui oikotaha peteĩ paraíso henyhẽtava Adán ha Eva familiakuéragui (Génesis 1:28). Ha Jehová katuete ojapo heʼihaguéicha (Isaías 55:10, 11). Avei, ohundírire umi rrevélde Edénpe, nosolusionaivaʼerãmoʼã pe ojeʼevaʼekue hese, ndoguerekoiha derécho ogoverna hag̃ua.
12 Jahechami mbaʼérepa ikatu ñambojoja. Peteĩ profesór omboʼehína iñalumnokuérape mbaʼéichapa ikatu orresolve peteĩ provléma hasýva matemátikape. Upeichahágui peteĩ alúmno iñakãporãva péro irrevéldeva osẽ heʼi pe profesór ojavyha, ha upéicha heʼi nomboʼekuaaiha. Heʼi avei oikuaaha mbaʼéichapa ikatu ojerresolve porãve pe provléma. Oĩ umi alúmno ogueroviáva chupe ha oñemborrevélde avei. Mbaʼépa ikatu ojapo pe profesór? Ikatu omosẽ chupekuéra pe klásegui, péro mbaʼépa heʼíta umi opytáva? Ikatu oimoʼã hikuái umi iñirũnguéra heʼíva añeteha. Umi opytáva pe klásepe ikatu ndorrespetavéi pe profesórpe oimoʼãgui okyhyjeha ojehechárõ g̃uarã ojavyhague. Péro pe profesór ikatu oheja pe alúmno irrevéldevape ohechauka mbaʼéichapa haʼe orresolvéta pe provléma.
13 Jehová avei ojapo upéicha. Ñanemanduʼavaʼerã Edénpe umi rrevélde noĩrihague haʼeño. Oĩvaʼekue millones umi ánhel omañavahína (Job 38:7; Daniel 7:10). Pe Jehová ojapóva ombohovái hag̃ua pe ñepuʼã oikovaʼekue tuicha ombaʼapóta umi anhelkuérare, ha ipahápe opa hembiapokue iñarandúvare. Upévare, mbaʼépa ojapovaʼekue Jehová? Oheja Satanáspe ohechauka mbaʼéichapa ogovernáta yvyporakuérape. Ñandejára oheja avei yvyporakuérape oñogoverna Satanás poguýpe.
14 Pe profesór ñañeʼẽhague oikuaa pe irrevéldeva ha umi iñirũ ojavyha. Péro oikuaa avei ou porãtaha pe klásepe ohejáramo chupekuéra oñehaʼã orresolve pe provléma. Upéicha, ojehechaukávo umi rrevélde ojavyha, umi alúmno heko porãva ohechakuaáta pe profesór añoite oporomboʼevaʼerãha. Haʼekuéra ontendéta mbaʼérepa upéi pe profesór omosẽ umi irreveldéva pe klásegui. Upéicha avei, Jehová oikuaa enterove ánhel ha yvypóra ipyʼaporãvare ojapo porãtaha ohechávo Satanás ha umi ánhel oĩva hendive ojavyhague, ha yvyporakuéra ndaikatuiha oñogoverna. Haʼekuéra oaprendéta añeteha pe proféta Jeremías heʼivaʼekue: ‘Ha Jehová, che niko aikuaa porã yvypóra rape ndahaʼeiha imbaʼe. Noñemeʼẽi kuimbaʼépe omboguata hag̃ua hekove’ (Jeremías 10:23).
MBAʼÉREPA OHEJA HETAITE TIÉMPOMA OHASA?
15 Péro, mbaʼérepa oheja Jehová hetaitéma ojehasa asy? Ha mbaʼérepa ndojokói umi mbaʼe vai oikóva? Ikatu jahecha mokõi mbaʼe pe profesór ñañeʼẽhague ndojapomoʼãiva. Primero, haʼe ndojokomoʼãi pe alúmno rrevéldepe, ohejáta chupe ohechauka mbaʼéichapa orresolvéta pe provléma. Segundo, pe profesór noipytyvõmoʼãi pe rrevéldepe. Upéicha avei, jahechami mokõi mbaʼe Jehová ndojapomoʼãiva. Primero, haʼe ndojokói Satanás ha umi hendive oĩvape, oheja chupekuéra ohechauka upe heʼíva. Upearã tekotevẽ ohasa tiémpo. Hetaiterei áñorema yvyporakuéra oñehaʼã oñegoverna opaichagua goviérno rupi. Ha ohupyty heta mbaʼe porã pe ciencia rupi, péro pe inhustísia, mboriahu, jejuka ha ñorairõ hetavénte ohóvo. Upéicha ojehechauka yvypóra goviérno tuichaiterei ojavyha.
16 Segundo, Jehová noipytyvõi Satanáspe ogoverna hag̃ua ko múndo. Ñandejára ojokóramo umi jejuka ha mbaʼe vai oikóva oipytyvõta umi rrevéldepe, ajépa? Ha upéicha ojapóramo, ndajaʼemoʼãipa ikatuha ñañogoverna ñasẽ vaiʼỹre? Ha Jehová ojapóramo upéicha, ijapúta avei. Péro ‘Ñandejára ndaikatúi ijapu’ (Hebreos 6:18).
17 Péro, mbaʼépa jaʼéta opa mbaʼe vai ojejapovaʼekuére Ñandejára oheja rupi heta tiémporema oñepuʼã hese? Ñanemanduʼavaʼerã Jehová haʼeha pe ipuʼakapáva. Upéicharõ haʼe omyatyrõmbaitéta umi mbaʼe vai. Jahechamahaguéicha, ko Yvy oñemyatyrõta ha oikóta chugui peteĩ paraíso. Ojeroviágui Jesús sakrifísio rehe yvyporakuérape ojepeʼáta pe pekádo poguýgui. Ha pe ñemano rangue oĩta ñemoingove jey. Upéicha, Ñandejára oiporúta Jesúspe ‘ombyai hag̃ua pe Diablo rembiapokue’ (1 Juan 3:8). Jehová ojapóta koʼã mbaʼe hiʼaraitépe. Ha ikatu javyʼa ndogueruihaguére ymavéma koʼã mbaʼe. Ohaʼarõ rupi ñande jaikuaa pe añetegua ha jaservi chupe (2 Pedro 3:9, 10). Upe aja, Ñandejára oheka meme umi añetehápe oadoraséva chupe ha oipytyvõ chupekuéra oaguanta hag̃ua umi jehasa asy oĩva ko múndope, henyhẽva provlémagui (Juan 4:23; 1 Corintios 10:13).
18 Ikatu oĩ heʼíva ndojehasaʼasyivaʼerãmoʼã Ñandejára ojapórire Adán ha Évape ikatuʼỹ hag̃uáicha ojerrevela. Jaikuaa hag̃ua mbaʼérepa ndojapói upéva ñanemanduʼavaʼerã pe rregálo porãitére Jehová omeʼẽvaʼekue ñandéve.
MBAʼÉPA JAJAPÓTA PE RREGÁLO ÑANDEJÁRA OMEʼẼVAʼEKUÉGUI?
19 Jahechahaguéicha pe kapítulo 5-pe, ojejapórõ guare yvyporakuérape oñemeʼẽ chupekuéra liverta oiporavo hag̃ua. Ndépa remombaʼe ko rregálo porãite? Ñandejára ojapovaʼekue avei hetaiterei mymbakuéra, péro koʼãvape omeʼẽ pe instinto oiko hag̃ua (Proverbios 30:24). Ha kuimbaʼekuéra avei ojapo umi mákina ojapo hag̃ua haʼekuéra oipotáva. Javyʼavaʼerãmoʼã Ñandejára ñandeapórire upéicha? Nahániri, javyʼa jaguerekohaguére liverta jaiporavo hag̃ua mbaʼeichagua persónapa jaipota oiko ñandehegui, mbaʼépa jajapose ñande rekovégui, ha mávarepa jajeheʼase. Javyʼaiterei oñemeʼẽhaguére ñandéve ko liverta, ha Ñandejára oipota jaguereko upéva.
20 Jehová ndoipotái jaservi chupe mbaretépe (2 Corintios 9:7). Epensami ko mbaʼére: Mbaʼépa ombovyʼavéta peteĩ túva térã peteĩ sýpe, ifamília heʼíramo chupe ‘Rohayhu’ ojeʼéguinte chupe heʼi hag̃ua, térã heʼíramo ipyʼaite guive? Upéicharõ ñañeporanduvaʼerã, mbaʼéichapa aiporúta ko liverta Jehová omeʼẽva chéve? Satanás, ha avei Adán ha Eva, oiporu vaieterei vaʼekue pe liverta omboyke rupi Ñandejára Jehovápe. Ha nde, mbaʼépa rejapóta?
21 Nde ikatu reiporu porãve pe rregálo porãite, pe liverta jaiporavo hag̃ua. Remoirũkuaa opa umi ojepytasóvape Jehová ykére. Koʼã tapicha ombovyʼa Ñandejárape ohechaukágui Satanás ijapu ha ogoverna vaietereiha (Proverbios 27:11). Nde avei ikatu rejapo upéva reiporavóramo reiko pe iporãveháicha. Ko mbaʼe oñemyesakãta pe kapítulo oúvape.
MBAʼÉPA OMBOʼE LA BIBLIA
▪ Ñandejáragui ndoúi umi mbaʼe vai oikóva ko múndope (Job 34:10).
▪ Heʼívo Ñandejára ijapuha ha ojokoha mbaʼe porã umi oĩvagui ipoguýpe, Satanás otaky pe derécho Jehová oguerekóvare oisãmbyhy hag̃ua (Génesis 3:2-5).
▪ Jehová oiporúta Itaʼýrape, ogovernátava pe Rréino mesiániko, oipeʼa hag̃ua pe jehasa asy ha omyatyrõ umi mbaʼe vai oĩva oñepuʼãhaguére hese (1 Juan 3:8).
[Porandu ñahesaʼỹijóva]
1, 2. Mbaʼe mbaʼépa ñanembohasa asy koʼág̃a rupi, ha mbaʼépa oñeporandu upévare heta ñande rapicha?
3, 4. a) Mbaʼépa ohechauka ndaivairiha ñaporandu mbaʼérepa Ñandejára oheja oĩ pe jehasa asy? b) Mbaʼéichapa ohecha Jehová pe aña ha jehasa asy?
5. Mbaʼérepa ojeʼe jepi jahasa asyha, péro mbaʼépa heʼi la Biblia?
6. Mbaʼérepa oĩ heta ombojáva Ñandejárare opa jehasa asy oĩva ko múndope?
7, 8. a) Mbaʼéichapa ojapo ko múndo igovernánte oipotáva? b) Mbaʼérepa pe imperfeksión ha ‘pe tiémpo ha umi mbaʼe oñehaʼarõʼỹva’ ogueru jehasa asy?
9. Mbaʼérepa ikatu jaʼe Jehová oikuaa porãha mbaʼérepa ndoipeʼái gueteri pe jehasa asy?
10. Mbaʼérepa otakyvaʼekue Satanás, ha mbaʼéichapa ojapo upéva?
11. Mbaʼérepa Edénpe Jehová nohundirivaʼekue umi rrevéldepe?
12, 13. Mbaʼérepa ikatu ñambojoja Jehová ohejahaguére Satanáspe ogoverna ko múndo, ha mbaʼérepa oheja yvyporakuérape oñogoverna?
14. Mbaʼe mbaʼe porãpa ojehupytýta Jehová ohejahaguére yvyporakuéra oñogoverna?
15, 16. a) Mbaʼérepa oheja Jehová hetaitéma ojehasa asy? b) Mbaʼérepa Jehová ndojokói umi jejuka ha mbaʼe vai oikóva?
17, 18. Mbaʼépa ojapóta Jehová umi mbaʼe vai ogueruvaʼekuére yvypóra goviérno ha Satanás?
19. Mbaʼépa pe rregálo porãite Jehová omeʼẽvaʼekue ñandéve, ha mbaʼérepa ñamombaʼevaʼerã?
20, 21. Mbaʼéichapa jaiporu porãvéta pe rregálo, pe liverta jaiporavo hag̃ua, ha mbaʼérepa jajaposevaʼerã upéva?
[Nóta oĩva taʼanga ndive páhina 106 ha 107]
Jehová oipeʼaitéta opaichagua jehasa asy
[Nóta oĩva taʼanga ndive páhina 110]
Ikatupyryvépa pe alúmno iprofesórgui oporomboʼe hag̃ua?
[Nóta oĩva taʼanga ndive páhina 113]
Ñandejára nepytyvõta reaguanta hag̃ua pe jehasa asy
^ ***bh páh. 57-65 Moõpa oĩ umi omanovaʼekue?***
Kapítulo 6
Moõpa oĩ umi omanovaʼekue?
Mbaʼépa oiko ñandehegui ñamano rire?
Mbaʼérepa ñamano?
Ikatúnepa ñanembopyʼaguapy jaikuaa pe añetegua ñemanógui?
KOʼÃ porandu ojejapóva yma guive, iñimportánte jaikuaa. Jaiko jaikohápe enterove jaikuaase koʼã mbaʼe.
2 Pe kapítulo jahasavaʼekuépe jahechákuri mbaʼéichapa Jesucristo sakrifísio rupive ikatu jahupyty pe tekove opaʼỹva. Ñaaprende avei la Biblia heʼiha: “ndaiporimoʼãvéi ñemano” (Revelación 21:4). Péro og̃uahẽ aja pe ára, enterove ñamano. “Oikovéva oikuaa omanovaʼerãha”, heʼivaʼekue Salomón, pe rréi iñaranduetéva (Eclesiastés 9:5). Ñañehaʼãmbaite jaikove are, péro ñañeporandu gueteri mbaʼépa oikóta ñandehegui ñamano rire.
3 Ñambyasy omanóramo umi jahayhúva ha ikatu ñañeporandu: “Mbaʼépa oiko chuguikuéra? Ohasa asýpa hikuái? Oñangarekópa ñanderehe? Ikatúpa ñaipytyvõ chupekuéra? Jahecha jeýnepa chupekuéra?”. Umi rrelihión oĩva ko múndope ombohovái koʼã porandu heta hendáicha. Oĩ omboʼéva umi heko porãva ohoha yvágape, ha umi heko vaíva ohoha ohasa asy. Oĩ katu omboʼéva omanovaʼekue ohoha umi espíritu oikohápe oĩ hag̃ua umi ijypykue ndive. Ha oĩ umi omboʼéva ohoha umi omanovaʼekue oikohápe ojehusga hag̃ua, ha upéi oñembohete jey onase hag̃ua.
4 Heta rrelihión omboʼe omano vove ñande rete oĩha peteĩ mbaʼe nomanóiva ñandehegui. Haimete opavave rrelihión, ymaguare ha koʼag̃agua avei, heʼi ñamano rire jasegiha jaikove opa ára g̃uarã ha ikatuha jahecha, ñahendu ha ñapensa. Péro, mbaʼéichapa ikatu oiko upéva? Ñane apytuʼũ omombaʼapo umi mbaʼe ñañandúva ha ñapensáva, péro ñamano vove ñane apytuʼũ nombaʼapovéima. Umi mbaʼe ñanemanduʼáva ha ñañandúva ndaikatúi ombaʼapo haʼeño rei. Upéva upéicha oñehundígui ñane apytuʼũ.
MBAʼÉPA AÑETEHÁPE OIKO ÑAMANO RIRE?
5 Jehová oikuaa porã mbaʼépa oiko ñamano rire, haʼégui ñane apytuʼũ Apohare. Haʼe oikuaa pe añetegua, ha Iñeʼẽme, la Bíbliape, omombeʼu mbaʼépa oiko umi omanovaʼekuégui. Haʼe omyesakã porã ko mbaʼe: peteĩ tapicha omano vove noñanduvéima mbaʼeve. Pe ñemano ndojoguerahái pe tekove ndive. Umi omanovaʼekue ndohechái, nohendúi ha nopensavéima. Ndaipóri ni peteĩ mbaʼe oikovéva ñandehegui ñamano rire. Upéicharõ ñande ndajaguerekói peteĩ álma térã espíritu nomanóiva.
6 Heʼi rire Salomón umi oikovéva oikuaaha omanovaʼerãha, ohai: “umi omanóva katu, [...] ndoikuaái mbaʼevete”. Ha oñeʼẽvévo ko mbaʼégui, heʼi umi omanovaʼekue ndaikatuveimaha oporohayhu térã ndaijaʼéi hapicháre. Ha heʼi avei ndaiporiha ‘tembiapo térã ojejaposéva téra konosimiénto térã arandu [pe sepultúrape]’ (Eclesiastés 9:5, 6, 10). Upéicha avei Salmo 146:4-pe heʼi yvypóra omano vove, ‘opa ipensamiénto’. Ñamano vove japaitéma, ndaipóri mbaʼeve oikovéva ñandehegui. Ikatu ñambojoja ñande rekove peteĩ tataindy rendy rehe. Ogue vove ndohói mamove, opa reínte.
MBAʼÉPA HEʼIVAʼEKUE JESÚS PE ÑEMANÓGUI
7 Jesucristo omombeʼuvaʼekue mbaʼépa oiko umi omanovaʼekuégui. Peteĩ ára oñemombeʼu chupe iñamígo Lázaro omanohague. Upémarõ Jesús heʼi idisipulokuérape: ‘Ñane amígo Lázaro opytuʼuhína’. Haʼekuéra oimoʼã Lázaro okehahína ha okueratamaha. Péro ojavy hikuái. Upévare Jesús heʼi porã chupekuéra: ‘Lázaro omanóma’ (Juan 11:11-14). Koʼápe jahecha Jesús ombojojahague ñemano jepytuʼúre ojeke jave. Lázaro ndohoivaʼekue yvágape térã infiérnope. Haʼe ndohói ojotopa anhelkuéra ndive térã umi ijypykue ndive, ha ndohói avei onase jey ótro kuimbaʼéicha. Omanóvo haʼe opytuʼu, ojogua umi oketévape ha nosoñáivape mbaʼeve. La Bíbliape oĩve téysto ombojojáva pe omanóva peteĩ okévare. Upéva jahecha pe disípulo Esteban ojejapírõ guare itápe omano meve. La Biblia heʼi hese ‘okehague’ (Hechos 7:60). Upéicha avei pe apóstol Pablo heʼivaʼekue oĩha umi hapicha ‘okevaʼekue’ pe ñemanóme (1 Corintios 15:6).
8 Ojapoparakaʼe Ñandejára yvyporakuérape omano hag̃ua? Nahániri! Jehová ojapo yvyporakuérape oiko hag̃ua opa ára g̃uarã ko Yvy ape ári. Ko lívrope, jahechámakuri Ñandejára omoĩhague pe kuimbaʼe ha kuña ypykuépe peteĩ paraíso iporãvape. Ha omeʼẽ avei chupekuéra tesãi. Jehová oipotavaʼekue chupekuéra g̃uarã iporãvante. Oipotánepa peteĩ túva ohayhúva itaʼyrakuérape hasy, ituja ha omano hikuái? Katuete ndoipotamoʼãi! Jehová ohayhu itaʼyrakuérape ha oipotavaʼekue oiko vyʼápe ko Yvy ape ári. La Biblia heʼi yvyporakuéragui: ‘Tiémpo opaʼỹva [Jehová] omoĩ ikorasõmekuéra’ (Eclesiastés 3:11). Jehová ñandeapo jaikose hag̃uáicha opa ára g̃uarã. Ha ombohapéma ñandéve jahupyty hag̃ua upe mbaʼe.
MBAʼÉREPA ÑAMANO
9 Upéicharõ, mbaʼérepa ñamano? Ñambohovái hag̃ua ko porandu jahechavaʼerã mbaʼépa oikorakaʼe oĩrõ guare peteĩ kuimbaʼe ha peteĩ kuñánte ko Yvy ape ári. La Biblia heʼi: “Ñandejára Jehová omoheñói pe yvýgui opaichagua yvyra máta iporãva ñande resa renondépe ha iporãva ojeʼu hag̃ua” (Génesis 2:9). Upéicharõ jepe, oĩvaʼekue peteĩ mbaʼe ndojapoivaʼerã hikuái. Jehová heʼi Adánpe: ‘Opaichagua yvyra máta oĩvagui ko hardínpe ikatu reʼu neryguatã meve. Péro pe yvyra máta konosimiénto iporãva ha ivaíva rehegua, ndereʼuivaʼerã, pórke pe reʼuha árape chugui, katuete remanóta’ (Génesis 2:16, 17). Ko mbaʼe ndahasyivaʼekue ojapo hag̃ua hikuái, oĩgui heta yva Adán ha Eva ikatúva hoʼu. Péro oñemeʼẽ chupekuéra oportunida ohechauka hag̃ua oagradeseha Ñandejárape opa mbaʼére, umíva apytépe pe tekove perfékto. Iñeʼẽrendúramo, ohechaukáta avei omombaʼeha Itúva yvagapegua autorida ha oipotaha oisãmbyhy chupekuéra mborayhúpe.
10 Ñambyasýramo jepe, pe kuimbaʼe ha pe kuña ypykue naiñeʼẽrendúi Jehovápe. Oñeʼẽvo peteĩ mbói rupive, Satanás oporandu Évape: “Añete piko Ñandejára heʼíraʼe peẽme ani hag̃ua peʼu opaichagua yvyra mátagui oĩva ko hardínpe?”. Eva ombohovái: “Umi yvyra máta ko hardínpe oĩvagui ikatu roʼu. Péro pe hardín mbytépe oĩvagui, Ñandejára heʼi: ‘Aníke peʼu chugui, aníke pepoko hese napemanoséiramo’” (Génesis 3:1-3).
11 “Napemanomoʼãi” heʼi Satanás. “Ñandejára oikuaa peʼuha ára chugui pejehesapeʼataha, ha peikotaha Ñandejáraicha, peikuaávo pe iporãva ha ivaíva” (Génesis 3:4, 5). Satanás ogueroviaukase Évape iporãha hoʼu pe yva ojeʼevaʼekue ndoʼuivaʼerãha. Haʼe heʼi Eva ikatuha odesidi ijehegui mbaʼépa oĩ porã ha mbaʼépa oĩ vai, ha upéicha ikatuha ojapo ojaposéva. Satanás heʼi avei Jehová ijapuha heʼírõ guare mbaʼépa oikóta hesekuéra hoʼúramo pe yva. Eva oguerovia Satanáspe ha ojagarra pe yva ha hoʼu. Upe rire omeʼẽ avei iménape, ha haʼe hoʼu avei. Haʼekuéra ndahaʼéi ndoikuaáiva pe ojapóva. Oikuaa porã ojapoha pe Ñandejára heʼivaʼekue chupekuéra ani hag̃ua ojapo. Hoʼu rupi pe yva, haʼekuéra naiñeʼẽrendúi Ñandejárape, ndojapói peteĩ mbaʼe iporãva ha ndahasýiva heʼivaʼekue chupekuéra. Upéicha haʼekuéra ohechauka nomombaʼeiha Itúva yvagapegua ha ijautorida. Ajépa ivaiete ko mbaʼe ojapovaʼekue Ijapohare ohayhuetévare chupekuéra!
12 Ñamoĩ chupe, peteĩ nde raʼy remongakuaavaʼekue oñemoĩha nderehe ha nanemombaʼéi ni nanderayhúi, mbaʼéichapa reñeñandúne? Katuete hasýta ndéve. Upéicha avei epensami mbaʼeichaitépa hasýneraʼe Jehovápe Adán ha Eva oñemoĩhaguére hese.
13 Adán ha Eva naiñeʼẽrenduihaguére, Jehová ndoguerekói mbaʼérepa ohejávo oiko chupekuéra opa ára g̃uarã. Ha Ñandejára heʼihaguéicha, haʼekuéra omano ha opa. Ndoikói chuguikuéra espíritu ohóva oiko ótro hendápe. Jaikuaa upéva pe Jehová heʼivaʼekuére Adánpe oporandúrõ guare chupe mbaʼérepa naiñeʼẽrendúi. Heʼi chupe: “[Rejevýta] yvýpe, pórke chugui voi rejejapovaʼekue. Nde niko yvy ha yvy oiko jeýta ndehegui” (Génesis 3:19). Ñandejára ojapovaʼekue Adánpe yvýgui (Génesis 2:7). Upéva mboyve, Adán ndoikoivaʼekue mamove. Upévare Jehová heʼírõ guare Adánpe oiko jeytaha chugui yvy, heʼisevaʼekue Adán opataha. Ha Adán ojoguáta pe yvýpe, ndoikomoʼãvéi avei.
14 Adán ha Eva iñeʼẽrendúrire Ñandejárape ikatuvaʼerãmoʼã oikove koʼág̃a peve. Péro haʼekuéra naiñeʼẽrendúi ha upéicha opeka ha omano. Ñande ñamano Adán ombohaságui itaʼyrakuérape pe pekádo ha ñemano (Romanos 5:12). Pe pekádo haʼete peteĩ mbaʼasy vai jagueronaséva ha ndaikatúiva jajehekýi chugui, ha oporogueraháva ñemanóme. Upéva ndahaʼéi peteĩ vendisión térã ñane amígo, síno peteĩ maldisión térã enemígo (1 Corintios 15:26). Jaagradesetevaʼerã Jehová omeʼẽhaguére pe rreskáte ñandepeʼa hag̃ua ko enemígo vaietégui!
MBAʼÉREPA IPORÃ JAIKUAA PE AÑETEGUA ÑEMANÓGUI
15 Pe omboʼéva la Biblia umi omanovaʼekuégui ñanembopyʼaguapy. Jahechamahaguéicha umi omanovaʼekue ndohasaʼasýi ha noñandúi mbaʼevete. Ndajakyhyjeivaʼerã chuguikuéra, ndaikatúigui ojapo mbaʼe vai ñanderehe. Haʼekuéra noikotevẽi ñaipytyvõ chupekuéra ha ndaikatúi ñanepytyvõ avei. Ndaikatúi ñañeʼẽ chupekuéra ha haʼekuéra ndaikatúi oñeʼẽ ñanendive. Heta umi rrelihión omoakãva ijapu heʼívo ikatuha oipytyvõ umi omanovaʼekuépe, ha umi ogueroviáva koʼã mbaʼe omeʼẽ chupekuéra pláta. Péro jaikuaa rupi pe añetegua ñemanógui ndaikatúi ñanembotavy hikuái.
16 Ojegueroviápa ne rrelihiónpe la Biblia omboʼéva pe ñemanógui? Heta rrelihiónpe ndojegueroviái. Mbaʼérepa? Omboʼégui Satanás oipotáva. Haʼe oiporu umi rrelihión japu ogueroviauka hag̃ua umi héntepe oñemano rire ojehoha ojeiko espírituicha ambue hendápe. Satanás ombojeheʼa ko japu hetave mbaʼe ndive oipeʼa hag̃ua hentekuérape Ñandejára Jehovágui. Mbaʼéichapa ojapo upéva?
17 Jahechámakuri oĩha rrelihión omboʼéva umi iñañáva ohoha okái opa ára infiérnope. Koʼã mbaʼe oñemboʼéva omoĩ vai Ñandejárape. Jehová haʼe mborayhu ha arakaʼeve ndohejamoʼãi yvypóra ohasa asy upéicha (1 Juan 4:8). Mbaʼépa repensáta peteĩ kuimbaʼégui omoingéramo itaʼýra po tatápe naiñeʼẽrenduihaguére? Remombaʼétapa ko kuimbaʼépe? Ha ojapóramo upéicha, ndépa reikuaaséta chupe? Nahániri. Katuete eréta hese ipyʼahatãha. Upéva hína pe Satanás oipotáva jaguerovia, Jehová ombohasa asyha hentekuérape ohapývo chupekuéra opa árare.
18 Satanás oiporu avei umi rrelihión oporomboʼe hag̃ua umi omanovaʼekuégui oikoha espíritu ha oñemombaʼevaʼerãha chupekuéra. Upévare oĩ ogueroviáva koʼã espíritugui ikatuha oiko umi amígo ipoderósova térã enemígo iñañaitereíva. Heta oĩ ogueroviáva ko japu ha upévare okyhyje umi omanovaʼekuégui, omombaʼe ha oadora chupekuéra. Péro la Biblia omboʼe umi omanovaʼekue okehahína ha jaadoravaʼerãha Ñandejára añetegua peteĩetévape, haʼéva Jehová, ñande Apohare ha pe omeʼẽvaʼekue ñandéve opa mbaʼe (Revelación 4:11).
19 Jaikuaávo pe añetegua ñemanógui nañanembotavyvéima umi japu omboʼéva rrelihionkuéra. Ha avei ñanepytyvõ ñantende hag̃ua hetave mbaʼe la Biblia omboʼévagui. Pór ehémplo, jaikuaa rire umi omanovaʼekue ndohoiha oiko espírituicha ótro hendápe jajeroviave pe promésa heʼívare jaikotaha peteĩ paraísope opa ára g̃uarã.
20 Ymáma peteĩ kuimbaʼe ihústova, hérava Job oporanduvaʼekue: ‘Omanóramo peteĩ kuimbaʼe, ikatúpa oikove jey?’ (Job 14:14). Ikatúnepa oñemoingove jey umi okévape ñemanóme? La Biblia omboʼéva tuicha ñanembopyʼaguapy, ha jahecháta upéva pe kapítulo oúvape.
Oĩve informasión omyesakãva mbaʼépa heʼise ‘álma’ ha ‘espíritu’, páhina 208-211-pe.
MBAʼÉPA OMBOʼE LA BIBLIA
▪ Umi omanovaʼekue ndohechái, nohendúi ha nopensái (Eclesiastés 9:5).
▪ Umi omanovaʼekue opytuʼuhína, haʼekuéra ndohasaʼasýi ha noñandúi mbaʼevete (Juan 11:11).
▪ Ñamano Adán ombohasahaguére ñandéve pekádo (Romanos 5:12).
[Porandu ñahesaʼỹijóva]
1-3. Mbaʼépa oñeporandu jepi la hénte pe ñemanógui, ha mbaʼépa omboʼe heta rrelihión?
4. Mbaʼépa omboʼe heta rrelihión pe ñemanógui?
5, 6. Mbaʼépa heʼi la Biblia oikoha umi omanovaʼekuégui?
7. Mbaʼérepa ombojojavaʼekue Jesús pe ñemano?
8. Mbaʼérepa jaikuaa Ñandejára ndoipotaihague yvyporakuéra omano?
9. Mbaʼépa Jehová heʼivaʼekue Adánpe ndojapoivaʼerãha, ha mbaʼérepa ndahasyivaʼekue upéva?
10, 11. a) Mbaʼérepa pe kuimbaʼe ha kuña ypykue naiñeʼẽrendúi Ñandejárape? b) Mbaʼérepa ivaiete pe Adán ha Eva ojapovaʼekue?
12. Mbaʼépa ñanepytyvõ ñantende hag̃ua mbaʼéichapa oñeñandu Jehová oñemoĩhaguére hese Adán ha Eva?
13. Mbaʼépa Jehová heʼivaʼekue Adánpe oikotaha chugui omano rire, ha mbaʼépa upéva heʼise?
14. Mbaʼérepa ñamano?
15. Mbaʼérepa ñanembopyʼaguapy jaikuaa pe añetegua ñemanógui?
16. Máva oipotávapa omboʼe rrelihionkuéra, ha mbaʼéichapa ojapo upéva?
17. Mbaʼérepa omoĩ vai Jehovápe oñemboʼévo haʼe oporombohasa asyha opa árare?
18. Mbaʼe japúpa oñemboʼe rrelihionkuérape ojeadora hag̃ua umi omanovaʼekuépe?
19. Jaikuaa rupi pe añetegua ñemanógui, mbaʼépa avei ñantende la Biblia omboʼévagui?
20. Mbaʼépa jahecháta pe kapítulo oúvape?
[Nóta oĩva taʼanga ndive páhina 59]
Moõpa oho pe tataindy rendy?
[Nóta oĩva taʼanga ndive páhina 60]
Jehová ojapo yvyporakuérape oikove hag̃ua opa ára g̃uarã ko Yvy ape ári
[Nóta oĩva taʼanga ndive páhina 62]
Adánpe ojejapo yvýgui ha oiko jey chugui yvy.
^ ***bh páh. 66-75 Esperánsa añetetéva umi jahayhúva omanovaʼekuépe g̃uarã***
Kapítulo 7
Esperánsa añetetéva umi jahayhúva omanovaʼekuépe g̃uarã
Mbaʼéicha rupípa jaikuaa porã oikotaha pe ñemoingove jey?
Omoingovese jeýpa Jehová umi omanovaʼekuépe?
Mávapepa oñemoingove jeýta?
EPENSAMI nemuñahahína peteĩ ndaijaʼéiva nderehe. Haʼe imbareteve ha iñakuãve ndehegui. Ha reikuaa ipyʼahatãha rehechámagui mbaʼéichapa ojuka ne amigokuérape. Ha reñehaʼãramo jepe redispara hatã, nderupytýtantema voi. Haʼete voi ndaikatumoʼãiva rejehekýi chugui. Upeichaháguinte, oñemoĩ sapyʼa nde ykére peteĩ nepytyvõtava. Haʼe imbareteteve pe nderehe ndaijaʼéivagui, ha nepytyvõta. Ajépa tuichaite nembopyʼaguapy upéva!
2 Upéicha avei, ikatu jaʼe oĩha peteĩ ndaijaʼéiva nderehe nemuñavahína. Ha enterovépe voi ñanemuña. Ha ñaaprendehaguéicha pe kapítulo jahasavaʼekuépe, la Biblia ohenói pe ñemanóme peteĩ enemígo. Avave ndaikatúi ojehekýi chugui térã oñorairõ hendive. Hetáma jahecha mbaʼéichapa ko enemígo ojuka umi jahayhúvape. Péro Jehová imbareteteve pe ñemanógui ha ñanderayhúgui ñandepeʼáta ipoguýgui. Haʼe ohechaukáma ipuʼakaha ko enemígore ha opromete avei ohundietetaha. La Biblia heʼi: “Ha pe ñemano, pe enemígo paha, oñehundíta” (1 Corintios 15:26). Ajépa iporãite ko notísia!
3 Ñapensami mbaʼeichaitépa ñambyasy omanórõ ñandehegui peteĩ jahayhúva. Upéva jajapóramo ñantendevéta peteĩ mbaʼe ñanembovyʼátava. Upéva hína pe promésa ojapóva Jehová umi omanovaʼekue oikove jeytaha (Isaías 26:19). Haʼe omopuʼã jeýta chupekuéra, ha upéva heʼise pe ñemoingove jey.
OMANO JAVE PETEĨ JAHAYHÚVA
4 Omanómapa ndehegui peteĩ rehayhúva? Pe vyʼaʼỹ ha ñembyasy tuichaiterei ndaikatúigui jajapo mbaʼeve. Upéicha jave ñaikotevẽterei pe pyʼaguapy omeʼẽva Ñandejára Ñeʼẽ (2 Corintios 1:3, 4). La Biblia ñanepytyvõ ñantende hag̃ua mbaʼéichapa Jehová ha Jesús ohecha pe ñemano. Ohechauka ñandéve Jesús ombyasyhague omanórõ guare peteĩ ohayhúva, ha jaikuaa haʼe oñanduha Ituvaichaite (Juan 14:9). Oho jave Jerusalénpe, Jesús ovisita jepi Lázaro ha iñermanakuéra, María ha Marta. Haʼekuéra oikovaʼekue Betániape, peteĩ táva hiʼag̃uíva Jerusaléngui ha oñoamigoitevaʼekue hikuái. La Biblia heʼi: “Jesús ohayhu Mártape, ha iñermána ha Lázarope” (Juan 11:5). Péro, jahechahaguéicha pe kapítulo jahasavaʼekuépe, Lázaro omano.
5 Mbaʼéichapa oñeñanduvaʼekue Jesús iñamígo omanohaguére? La Biblia heʼi Jesús ohohague oñandu Lázaro hentekuérape, ha ohechávo ojaheʼoha hikuái ombyasyeterei avei. Haʼe “ipyahẽ ipyʼapýpe ha oñeñandu vai” ha upe rire “Jesús hasẽ” (Juan 11:33, 35). Mbaʼérepa ombyasyeterakaʼe Jesús? Ndoguerekói mbaʼe piko esperánsa? Nahániri. Jesús oikuaavaʼekue oikopotaiteha peteĩ mbaʼe porã oñeimoʼãʼỹva (Juan 11:3, 4). Upéicharõ jepe, haʼe oñanduvaʼekue pe ñembyasy oguerúva ñemano.
6 Ha ikatu jaʼe, ñanemokyreʼỹha Jesús ñembyasy, ñanemboʼe rupi Jesús ha Itúva ndaijaʼeiha pe ñemanóre. Avei Jehová oñorairõkuaáta ko enemígo ndive ha ipuʼakáta hese. Jahechami mbaʼépa Jesús ojapovaʼekue Jehová puʼaka rupive.
‘LÁZARO, ESẼ’
7 Lázarope oñemoĩvaʼekue peteĩ itakuápe, ha Jesús ojerure ojepeʼa hag̃ua pe ita ombotýva pe ojeikeha. Marta ndoipotái pórke ohasáma cuatro día omanohague, ha katuete Lázaro retekue oñembyaíma (Juan 11:39). Oĩnepa esperánsa chupe g̃uarã?
8 Ojepeʼávo pe ita, Jesús osapukái: “Lázaro esẽ!”. Mbaʼépa oiko upérõ? “Pe kuimbaʼe omanovaʼekue osẽ.” (Juan 11:43, 44.) Ajépa ovyʼaiténeraʼe umi hénte? Umi iñermána, ipariénte, iñamígo ha ivesinokuéra oikuaa porã vaʼekue Lázaro omanohague. Péro koʼág̃a oĩ jey hendivekuéra pe kuimbaʼe ohayhuetéva. Oiméne ni ndogueroviaséi hikuái iporãitereígui ko mbaʼe. Katuete oĩneraʼe heta oñañuãva Lázarope ovyʼaitereígui. Mbaʼeichaitépa ipuʼaka Jesús pe ñemanóre!
9 Jesús ndeʼirivaʼekue ojapoha ko milágro ijehegui reínte. Ohenói mboyve Lázarope osẽ hag̃ua, Jesús oñemboʼevaʼekue Jehovápe ha upéicha ohechauka mávapa pe oporomoingove jeýva (Juan 11:41, 42). Ha ndahaʼéi upérõ añónte, Jehová oiporuvaʼekue ipodér upéicha. Ñandejára Ñeʼẽ omombeʼu oikohague nueve ñemoingove jey, ha Lázaro oĩ umíva apytépe. Igustoiterei jalee ha jastudia koʼã mbaʼégui. Koʼãva ñanemboʼe Ñandejárape g̃uarã enterove peteĩchanteha, oĩgui umi oñemoingove jey vaʼekue apytépe mitã ha tuja, kuimbaʼe ha kuña, isrraelíta ha ndahaʼéiva isrraelíta avei. Ha jahecha mbaʼeichaitépa enterove ovyʼavaʼekue! Pór ehémplo, Jesús omoingove jeýrõ guare peteĩ mitãkuñáme, ituvakuéra ‘noñeñanduveivaʼekue ovyʼaitereígui’ (Marcos 5:42). Upeichaite, Jehová ombovyʼavaʼekue chupekuéra hesaraiʼỹ hag̃uáicha.
10 Péro umi omoingove jey vaʼekue Jesús, omano jey upe rire. Heʼisépa upéva ojejapo rei hague upe mbaʼe? Nahániri. Koʼã mbaʼe omombeʼúva la Biblia omyesakã heta mbaʼe iñimportánteva ha omeʼẽ avei ñandéve esperánsa.
MBAʼÉPA ÑANEMBOʼE UMI ÑEMOINGOVE JEY OIKOVAʼEKUE
11 La Biblia omboʼe umi omanóva ‘ndoikuaaiha mbaʼevete’, upéva heʼise ndohoiha oiko ótro hendápe ha noñanduiha mbaʼeve. Pe ojehuvaʼekue Lázarope ohechauka upeichaha. Oñemoingove jey rire, omombeʼuparakaʼe Lázaro umi héntepe mbaʼéichapa pe yvága? Térãpa omongyhyje chupekuéra omombeʼúvo mbaʼépa oĩ pe infiérnope? Nahániri, la Biblia ndeʼíri mbaʼevete koʼã mbaʼégui. Lázaro omanovaʼekue cuatro día, ha upe aja ‘ndoikuaaivaʼekue mbaʼevete’ (Eclesiastés 9:5). Lázaro okénte pe ñemanóme (Juan 11:11).
12 Pe Lázaro ohasavaʼekue ñanemboʼe avei pe ñemoingove jey añeteha, ndahaʼéi ñeʼẽ rei. Jesús omopuʼãvaʼekue Lázarope heta hénte renondépe. Umi rrelihión omoakãva ndaijaʼéiramo jepe Jesús rehe nonegaivaʼekue pe milágro. Heʼi katu hikuái: “Mbaʼe piko jajapóta, ko kuimbaʼe niko ojapo heta mbaʼeguasu?” (Juan 11:47). Heta hénte oho ohecha pe kuimbaʼe oñemoingove jey vaʼekuépe ha upévare oguerovia Jesúspe. Chupekuéra Lázaro haʼe peteĩ pruéva Ñandejára ombouhague Jesúspe. Ojekuaa porãitereígui ko mbaʼe, umi hudío rrelihión mburuvichakuéra ipyʼahatãitéva oñepyrũ oheka mbaʼéichapa ojukáta Jesús ha Lázarope (Juan 11:53; 12:9-11).
13 Ñandevýropa jagueroviáramo pe ñemoingove jey oikotaha? Nahániri, Jesús omboʼe rupi og̃uahẽtaha pe ára ‘opavave oĩva yvyguýpe’ oñemoingove jey vaʼerãha (Juan 5:28). Ñanemanduʼavaʼerã Jehová haʼeha opa mbaʼe oikovéva Apohare. Upéicharõ, ndaikatumoʼãipa haʼe oporomoingove jey? Upéva tuicha odepende umi mbaʼe Jehová imanduʼávare. Ha ikatúpa imanduʼa umi jahayhúva omanovaʼekuére? Ñapensami ko mbaʼére: umi estrélla oĩva ko univérsope ndaikatúi ojepapa hetaitereígui, upéicharõ jepe Ñandejára oikuaapaite héra rupi! (Isaías 40:26). Upéicharõ, Ñandejára Jehová ikatu imanduʼa porã umi jahayhúva omanovaʼekuére, ha avei omoingovese jey chupekuéra.
14 Añetehápepa omoingovese jey Jehová umi omanovaʼekuépe? La Biblia heʼi haʼe ojaposeha upéva. Peteĩ kuimbaʼe ojeroviavaʼekue Ñandejárare, hérava Job, oporandu: “Omanóramo peteĩ kuimbaʼe, ikatúpa oikove jey?”. Job heʼivaʼekue ohaʼarõtaha yvyguýpe imanduʼa peve hese Ñandejára. Haʼe heʼi Jehovápe: “Nde cherenóita, ha che rombohováita. Pe nde rejapovaʼekue rehechase jeýta” (Job 14:13-15).
15 Epensamíntena upévare! Jehová omoingovese jey umi omanovaʼekuépe. Ajépa ñanembovyʼa jaikuaa Jehová ojaposeha ko mbaʼe? Péro, mbaʼéichapa oikóta ko ñemoingove jey? Mávapepa oñemoingove jeýta ha moõpa?
‘OPAVAVE OĨVA YVYGUÝPE’
16 Jaleévo la Bíbliape umi ñemoingove jey oikovaʼekuégui, jaikuaa heta mbaʼe oikótava tenonderãme. Umi oñemoingove jey vaʼekue ko Yvy ape ári ojotopa umi ohayhúvandi. Upéichata avei pe ñemoingove jey oikótava, péro iporãitevéta. Ñaaprendehaguéicha pe kapítulo 3-pe, Ñandejára ojapóta peteĩ paraíso ko Yvy tuichakuégui. Upéicharõ, umi oñemoingove jeýva nopuʼãmoʼãi oiko hag̃ua peteĩ múndo henyhẽvape gérra, violénsia ha mbaʼasýgui. Upéva rangue, oikóta opa ára g̃uarã pyʼaguapy ha vyʼápe ko Yvy ape ári.
17 Mávapepa oñemoingove jeýta? Jesús heʼivaʼekue ‘opavave oĩva yvyguýpe ohendutaha iñeʼẽ ha osẽta’ (Juan 5:28, 29). Avei Revelación 20:13-pe heʼi: “Pe már omeʼẽ umi omanovaʼekue oĩva ipype, ha pe ñemano ha Hades omeʼẽ umi omanovaʼekue oĩva ipype”. “Hades” orrepresenta opa yvypóra omanovaʼekue oĩha (Oĩve informasión, páhina 212, 213-pe.) Ha upéva oñemonandíta oikove jey vove umi tapicha opytuʼúva upépe, oĩva millones rehe. Pe apóstol Pablo heʼivaʼekue: “oĩtaha ñemoingove jey hekojoja ha hekojojaʼỹvagui” (Hechos 24:15). Mbaʼépa heʼise upéva?
18 Umi “hekojojáva” térã ihústova apytépe oĩ heta jaikuaáva la Biblia rupi, ha oikovaʼekue Jesús ou mboyve ko Yvy ape ári. Umíva apytépe oĩ Noé, Abrahán, Sara, Moisés, Rut, Ester ha hetaiteve. Heta umi kuimbaʼe ha kuña ojerovia mbarete vaʼekuégui oñeñeʼẽ Hebreos kapítulo 11-pe. Péro umi “hekojojáva” apytépe oĩ avei Ñandejára siervokuéra omanóva koʼág̃a rupi. Ñahaʼarõgui pe ñemoingove jey, ndajakyhyjevéima pe ñemanógui (Hebreos 2:15).
19 Hetaiterei millones oĩ umi ndoikuaaivaʼekue Jehovápe ha upévare ndoservíri ha ndojapói haʼe oipotáva. Mbaʼépa oikóta chuguikuéra? Koʼã “hekojojaʼỹvagui” ndoikomoʼãi tesarái. Ñandejára añetegua omoingove jeýta ha omeʼẽta chupekuéra tiémpo oikuaa ha oservi hag̃ua chupe. Mil áño aja oñemoingove jeýta umi omanovaʼekuépe ha ikatúta omoirũ yvyporakuéra ifiélvape ha oservíva Jehovápe ko Yvy ape ári. Upe tiémpope ojevyʼaitereíta, ha upévape la Biblia ohenói pe Huísio Ára.
20 Upéicharõ, oñemoingove jeýtapa mayma yvypóra omanovaʼekuépe? Nahániri. La Biblia heʼi oĩha avei umi omanovaʼekue oĩva ‘Gehénape’ (Lucas 12:5). Upéicha oñehenoivaʼekue peteĩ lugár oñemombohápe yty, oĩvaʼekue pe táva Jerusalén ypyetépe. Upépe ojehapyvaʼekue teʼõngue ha yty. Mbaʼeichagua teʼõnguépa omombo umi hudío upépe? Umi haʼekuéra heʼíva nomereseiha oñeñotỹ ha oñemoingove jey. Upéicharõ, Gehena orrepresenta pe ñehundi opa ára g̃uarã. Jesús ohusgáta avei umi omanovaʼekuépe, péro Jehová haʼe pe Hués Guasu (Hechos 10:42). Ha haʼe arakaʼeve nomoingovejeymoʼãi umi iñaña ha ndojevyséivape hembiapo vaígui.
PE ÑEMOINGOVE JEY YVAGAPEGUA
21 La Biblia heʼi oĩha avei pe ñemoingove jey ojeiko hag̃ua peteĩ espírituicha yvágape. Ñandejára Ñeʼẽ omombeʼu oĩhague peteĩnte oñemoingove jeýva péicha, ha upéva Jesucristo.
22 Jesúspe ojejukavaʼekue yvypóraicha, péro Jehová ndohejái Itaʼýra jeroviapy pe sepultúrape (Salmo 16:10; Hechos 13:34, 35). Ñandejára omoingove jey Jesúspe, péro ndahaʼevéima yvypóraicha. Pe apóstol Pedro heʼi Cristo “ojejuka hoʼópe, péro oñemoingove espíritupe” (1 Pedro 3:18). Tuichaite piko ko milágro! Jesús oikove jey peteĩ espíritu poderósoicha (1 Corintios 15:3-6). Haʼe omoñepyrũvaʼekue koichagua ñemoingove jey ijojahaʼỹva (Juan 3:13). Péro ndahaʼeivaʼekue ipaha.
23 Oikuaágui oho jeytaha yvágape, Jesús heʼivaʼekue hemimboʼekuéra ifiélvape ohotaha ‘ombosakoʼi chupekuéra hendag̃ua’ (Juan 14:2). Jesús ohenói umi ohótava yvágape ‘ovecha atymi’ (Lucas 12:32). Mboy kristiáno jeroviapýpa oĩta ko atýpe? Pe apóstol Juan heʼi Revelación 14:1-pe: “Ahecha ha péina!, pe ovecha Raʼy [Jesucristo] oñemboʼýva Sión yvyty ári, ha hendive ciento cuarenta y cuatro mil oguerekóva isyváre héra ha Itúva réra”.
24 Koʼã 144.000 kristiánope, umíva apytépe Jesús apostolkuéra, Ñandejára omoingove jey oiko hag̃ua yvágape. Arakaʼépa oikóta ko mbaʼe? Pe apóstol Pablo heʼivaʼekue oikotaha Cristo presencia aja (1 Corintios 15:23). Ha koʼág̃a jaikóma upe tiémpope, jahechataháicha kapítulo 9-pe. Koʼág̃a rupi mbovymíntema hemby umi 144.000 apytégui. Omano vove hikuái, peteĩ tesapirĩme oñemoingove jeýta chupekuéra oiko hag̃ua yvágape (1 Corintios 15:51-55). Péro hetave yvyporakuérape oñemoingove jeýta oiko hag̃ua ko Yvy ape ári peteĩ paraísope.
25 Upeichaite, ikatu ñahaʼarõ Jehová ohunditaha opa ára g̃uarã ñane enemígo, pe ñemano (Isaías 25:8). Péro ikatu reñeporandu, “mbaʼépa ojapóta umi oñemoingove jeýva yvágape?”. Haʼekuéra oĩta peteĩ Rréino ijojahaʼỹvape yvágape. Ko goviérnogui jaikuaavéta pe kapítulo oúvape.
Umi ambue ñemoingove jey oikovaʼekue oñemombeʼu koʼã téystope: 1 Reyes 17:17-24; 2 Reyes 4:32-37; 13:20, 21; Mateo 28:5-7; Lucas 7:11-17; 8:40-56 ha Hechos 9:36-42 ha 20:7-12.
Oĩve informasión oñeʼẽva pe Huísio Ára rehe ha mbaʼéichapa ojehusgáta hentekuérape, páhina 213-215-pe.
MBAʼÉPA OMBOʼE LA BIBLIA
▪ Umi ñemoingove jey oñemombeʼúva la Bíbliape omeʼẽ ñandéve esperánsa (Juan 11:39-44).
▪ Jehovápe hiʼãiterei omoingove jey umi omanovaʼekuépe (Job 14:13-15).
▪ Ñandejára omoingove jeýta opa omanovaʼekue oĩva yvyguýpe (Juan 5:28, 29).
[Porandu ñahesaʼỹijóva]
1-3. Mávapa pe enemígo ñanemuñáva, ha mbaʼérepa ñanembopyʼaguapy jaikuaa la Biblia omboʼéva?
4. a) Mbaʼéichapa oñeñanduvaʼekue Jesús omanórõ guare peteĩ ohayhúva, ha mbaʼépa upéva ñanemboʼe Jehovágui? b) Máva mávandipa Jesús oñoamigoitevaʼekue?
5, 6. a) Mbaʼéichapa oñeñanduvaʼekue Jesús ohechávo Lázaro hentekuéra ojaheʼo? b) Mbaʼérepa ikatu jaʼe Jesús ñembyasy ñanemokyreʼỹha?
7, 8. Mbaʼérepa oĩnerakaʼe heta oimoʼãva ndaiporiha esperánsa Lázarope g̃uarã, péro mbaʼépa ojapo Jesús?
9, 10. a) Mbaʼéichapa ohechaukavaʼekue Jesús Mávapa omeʼẽ chupe pe podér omoingove jey hag̃ua Lázarope? b) Mbaʼéichapa ñanepytyvõ jalee umi ñemoingove jey la Bíbliape oñemombeʼúvagui?
11. Mbaʼéichapa Lázaro ñemoingove jey ohechauka añeteha heʼíva Eclesiastés 9:5?
12. Mbaʼérepa jaikuaa porã Lázaro oñemoingove jey hague?
13. Mbaʼérepa ikatu jaguerovia Jehová ikatuha omoingove jey umi omanovaʼekuépe?
14, 15. Jahechaháicha pe Job heʼivaʼekuére, omoingovese jeýpa Jehová umi omanovaʼekuépe?
16. Mbaʼéichapa oikóta umi oñemoingove jeýva?
17. Mboýpepa oñemoingove jeýta?
18. Máva mávapa oĩ umi “hekojojáva” oñemoingove jeýtava apytépe, ha mbaʼéichapa ñanepytyvõ ko esperánsa?
19. Mávapa umi ‘hekojojaʼỹva’, ha mbaʼe oportunidápa omeʼẽta chupekuéra Jehová?
20. Mbaʼépa pe Gehena, ha mávapa oho upépe?
21, 22. a) Mbaʼeichagua ñemoingove jeýpa oĩ avei? b) Máva raẽpa oñemoingove jey vaʼekue peteĩ espírituicha?
23, 24. Mávapa oĩ pe Jesús ‘ovecha atymi’ apytépe, ha mboýpa hikuái?
25. Mbaʼépa jaikuaáta pe kapítulo oúvape?
[Nóta oĩva taʼanga ndive páhina 69]
Elías omoingove jey peteĩ viúda membýpe (1 Reyes 17:17-24)
[Nóta oĩva taʼanga ndive páhina 69]
Pe apóstol Pedro omoingove jey vaʼekue peteĩ kristiána hérava Dórcaspe (Hechos 9:36-42)
[Nóta oĩva taʼanga ndive páhina 69]
Lázaro oñemoingove jey haguére oiko tuicha vyʼa (Juan 11:38-44)
[Nóta oĩva taʼanga ndive páhina 75]
Pe Paraísope, umi omanovaʼekue oñemoingove jeýva ojotopáta umi ohayhúva ndive
^ (2 Sam. 11:1-12:13) Y a la vuelta del año, al tiempo en que suelen salir los reyes a campaña, aconteció que David procedió a enviar a Joab y a sus siervos con él, y a todo Israel, para que arruinaran a los hijos de Ammón y sitiaran a Rabá, mientras David moraba en Jerusalén. 2 Y al tiempo del atardecer aconteció que David procedió a levantarse de su cama y a pasearse sobre la azotea de la casa del rey; y desde la azotea alcanzó a ver a una mujer que estaba bañándose, y la mujer era de muy buena apariencia. 3 Entonces envió David y preguntó acerca de la mujer, y alguien dijo: “¿No es esta Bat-seba hija de Eliam la esposa de Urías el hitita?”. 4 Después de aquello David envió mensajeros para poder tomarla. De modo que ella entró a donde él, y él se acostó con ella, mientras ella estaba santificándose de su inmundicia. Más tarde ella regresó a su casa. 5 Y la mujer quedó encinta. Por lo tanto ella envió e informó a David y dijo: “Estoy encinta”. 6 Por lo cual David envió [mensaje] a Joab, diciendo: “Envíame a Urías el hitita”. De modo que Joab envió a Urías a donde David. 7 Cuando Urías vino a él, David empezó a preguntar cómo le iba a Joab y cómo le iba a la gente y cómo iba la guerra. 8 Por fin David dijo a Urías: “Baja a tu casa y lávate los pies”. Por consiguiente, Urías salió de la casa del rey, y el obsequio del rey salió tras él. 9 Sin embargo, Urías se acostó a la entrada de la casa del rey con todos los demás siervos de su señor, y no bajó a su propia casa. 10 De modo que se lo informaron a David, diciendo: “Urías no bajó a su propia casa”. Ante aquello, David dijo a Urías: “¿No es de un viaje que has entrado? ¿Por qué no has bajado a tu propia casa?”. 11 Ante esto, Urías dijo a David: “El Arca e Israel y Judá están morando en cabañas, y mi señor Joab y los siervos de mi señor están acampados sobre la faz del campo, y yo... ¿entraré en mi propia casa a comer y beber y acostarme con mi esposa? ¡Tan ciertamente como que vives tú y vive tu alma, yo no haré esta cosa!”. 12 Entonces David dijo a Urías: “Mora aquí hoy también, y mañana te enviaré”. Por eso Urías siguió morando en Jerusalén aquel día y el día siguiente. 13 Además, David lo llamó para que comiera delante de él y bebiera. De modo que lo emborrachó. No obstante, este salió por la tarde para acostarse en su cama con los siervos de su señor, y no bajó a su propia casa. 14 Y por la mañana aconteció que David procedió a escribir una carta a Joab y a enviarla por mano de Urías. 15 De modo que escribió en la carta, diciendo: “Pongan a Urías enfrente de los ataques más pesados de la batalla, y tienen que retirarse de detrás de él, y él tiene que ser derribado y morir”. 16 Y, mientras Joab vigilaba sobre la ciudad, aconteció que mantuvo a Urías puesto en el lugar donde sabía que había hombres valientes. 17 Cuando los hombres de la ciudad salieron y se pusieron a pelear contra Joab, entonces cayeron algunos del pueblo, los siervos de David, y Urías el hitita también murió. 18 Joab entonces envió para informar a David de todos los asuntos de la guerra. 19 Y se puso a mandar al mensajero, y dijo: “Luego que acabes de hablar al rey de todos los asuntos de la guerra, 20 entonces tiene que suceder que, si sube la furia del rey y él te dice en efecto: ‘¿Por qué tuvieron ustedes que acercarse tanto a la ciudad para pelear? ¿No sabían que ellos dispararían desde encima del muro? 21 ¿Quién fue el que derribó a Abimélec hijo de Jerubéset? ¿No fue una mujer que arrojó sobre él una piedra superior de molino desde encima del muro, de modo que él murió en Tebez? ¿Por qué tuvieron que acercarse tanto al muro?’, entonces tienes que decir: ‘Tu siervo Urías el hitita murió también’”. 22 Así que el mensajero se fue y vino y refirió a David todo aquello acerca de lo cual Joab le había enviado. 23 Y el mensajero pasó a decir a David: “Los hombres resultaron superiores a nosotros, de modo que salieron al campo contra nosotros; pero nosotros seguimos empujándolos precisamente hasta la entrada de la puerta. 24 Y los disparadores siguieron disparando contra tus siervos desde encima del muro, de modo que murieron algunos de los siervos del rey; y tu siervo Urías el hitita también murió”. 25 Ante esto, David dijo al mensajero: “Esto es lo que dirás a Joab: ‘No parezca malo este asunto a tus ojos, porque la espada lo mismo se come al uno que al otro. Haz más intensa tu batalla contra la ciudad y échala abajo’. Y anímalo”. 26 Y la esposa de Urías llegó a oír que Urías su esposo había muerto, y se puso a plañir por su dueño. 27 Cuando hubo pasado el período de duelo, David en seguida envió y la acogió en su casa, y ella llegó a ser su esposa. Andando el tiempo, ella le dio a luz un hijo, pero la cosa que David había hecho pareció mala a los ojos de Jehová.
12 Y Jehová procedió a enviar a Natán a David. Por eso él entró a donde él y le dijo: “Había dos hombres que se hallaban en una ciudad, el uno rico y el otro de escasos recursos. 2 El rico tenía muchísimas ovejas y ganado vacuno; 3 pero el hombre de escasos recursos no tenía más que una cordera, una pequeña, que había comprado. Y estaba conservándola viva, y ella estaba creciendo con él y con sus hijos, todos juntos. De su bocado comía y de su copa bebía, y en su seno yacía, y vino a serle como una hija. 4 Después de un tiempo le vino una visita al hombre rico, pero él evitó tomar algo de sus propias ovejas y de su propio ganado vacuno para aderezárselo al viajero que le había venido. De modo que tomó la corderita del hombre de escasos recursos y la aderezó para el hombre que le había venido”. 5 Ante esto, la cólera de David se enardeció en gran manera contra el hombre, de modo que dijo a Natán: “¡Tan ciertamente como que vive Jehová, el hombre que hizo esto merece morir! 6 Y por la cordera debe dar compensación con cuatro, como consecuencia del hecho de que ha hecho esta cosa, y porque no tuvo compasión”. 7 Entonces Natán dijo a David: “¡Tú mismo eres el hombre! Esto es lo que ha dicho Jehová el Dios de Israel: ‘Yo mismo te ungí por rey sobre Israel, y yo mismo te libré de la mano de Saúl. 8 Y me hallé dispuesto a darte la casa de tu señor y las esposas de tu señor en tu seno, y a darte la casa de Israel y de Judá. Y si no fuera suficiente, estaba dispuesto a añadirte cosas como estas así como otras cosas. 9 ¿Por qué despreciaste la palabra de Jehová, haciendo lo que es malo a sus ojos? A Urías el hitita lo derribaste a espada, y a su esposa la tomaste por esposa tuya, y a él lo mataste por la espada de los hijos de Ammón. 10 Y ahora una espada no se apartará de tu propia casa hasta tiempo indefinido, como consecuencia del hecho de que me despreciaste de modo que tomaste a la esposa de Urías el hitita para que llegara a ser tu esposa’. 11 Esto es lo que ha dicho Jehová: ‘Aquí estoy levantando contra ti calamidad procedente de tu propia casa; y ciertamente tomaré a tus esposas ante tus mismos ojos y las daré a tu semejante, y él ciertamente se acostará con tus esposas ante los ojos de este sol. 12 Mientras que tú mismo obraste en secreto, yo, por mi parte, haré esta cosa enfrente de todo Israel y enfrente del sol’”. 13 David ahora dijo a Natán: “He pecado contra Jehová”. Ante lo cual Natán dijo a David: “Jehová, a su vez, efectivamente deja pasar tu pecado. No morirás.
^ ***bh páh. 164-173 Ñañemoag̃ui Ñandejárare ñemboʼépe***
Kapítulo 17
Ñañemoag̃ui Ñandejárare ñemboʼépe
Mbaʼérepa ñañemboʼevaʼerã?
Mbaʼépa jajapovaʼerã Ñandejára ñanerendu hag̃ua?
Mbaʼéichapa ombohovái Ñandejára ñane ñemboʼe?
ÑAMBOJOJÁRAMO pe univérso tuichaitévare, ko Yvy michĩeterei. Ha Jehovápe g̃uarã ‘pe yvága ha yvy Apohare’, umi tetãnguéra haʼete peteĩ y resa otykýva peteĩ váldepe (Salmo 115:15; Isaías 40:15). Upéicharõ jepe, la Biblia heʼi: ‘Jehová oĩ opa umi chupe ohenóiva ypýpe, umi ohenóiva chupe añetegua reheve. Umi okyhyjéva chugui rembipota ojapóta, ha ohendúta chupekuéra osapukái asy jave’ (Salmo 145:18, 19). Epensami mbaʼépa heʼise koʼã mbaʼe. Ñande Apohare ipuʼakapáva oĩ ñande ypýpe ha ñanerendúta ‘ñahenóiramo chupe añetegua reheve’. Ajépa tuichaite mbaʼe ñañemboʼe Ñandejárape!
2 Péro, jaipotáramo Jehová ñanerendu, ñañemboʼevaʼerã chupe haʼe oipotaháicha. Ha mbaʼéichapa jajapóta ko mbaʼe ndajaikuaáiramo mbaʼépa heʼi la Biblia pe ñemboʼégui? Jaikuaavaʼerã upéva, pórke pe ñemboʼe ñanepytyvõ ñañemoag̃ui hag̃ua Jehováre.
MBAʼÉREPA ÑAÑEMBOʼEVAʼERÃ JEHOVÁPE?
3 Iñimportánte ñañemboʼe Jehová voi ojerurégui ñandéve jajapo hag̃ua upéva. Iñeʼẽme ñanemokyreʼỹ kóicha: ‘Ani pejepyʼapy mbaʼevére, upéva rangue, opa mbaʼépe, ñemboʼe ha jerure asy agradesimiénto reheve, peikuaauka Ñandejárape peikotevẽva; ha Ñandejára pyʼaguapy tuichavéva opa mbaʼe oñeimoʼãvagui oñangarekóta pene korasõ ha pene pensamiéntore Cristo Jesús rupive’ (Filipenses 4:6, 7). Katuete nañamboykesemoʼãi ko invitasión porãite ojapóva ñandéve pe Mburuvicha Tuichavéva ko univérsope.
4 Iñimportánte avei ñañemboʼe pórke jajapo meméramo upéva ñañemoag̃uivéta Jehováre. Umi oñoamigoitéva noñeʼẽi oñondive oikotevẽ javénte, upéva rangue oimeha árape oñeʼẽ hikuái oikuaaségui ojuehegui. Ha pe amista imbaretevéta omombeʼúramo ojupe umi mbaʼe opensáva, oipyʼapýva ha oñandúva hikuái. Upéicha avei pe amista jaguerekóva Ñandejára Jehová ndive. Ko lívro rupive reikuaáma heta mbaʼe la Biblia omboʼéva Jehovágui, mbaʼeichaguápa haʼe ha mbaʼépa ojapóta. Avei reikuaáma chupe peteĩ persónaicha. Ha pe ñemboʼe rupive ikatu remombeʼu nde Ru yvagapeguápe repensáva ha reñandúva nde pyʼapýpe. Ha upéicha, reñemoag̃uivéta Jehováre (Santiago 4:8).
MBAʼÉPA OJEJERURE ÑANDEHEGUI?
5 Ohendúpa Jehová opa ñemboʼe ojejapóva? Jahechami mbaʼépa heʼivaʼekue umi Israelgua irrevéldevape pe proféta Isaías rupive: ‘Peñemboʼevéramo jepe nahendúi; pende po henyhẽ tuguy ñeñohẽgui’ (Isaías 1:15). Upéicharõ, jajapóramo pe Ñandejára ndoipotáiva, haʼe nohendumoʼãi ñane ñemboʼe. Péro ohendúta jajapóramo ojeruréva ñandehegui.
6 Peteĩ mbaʼe ojejerure raẽva ñandehegui haʼe pe jerovia (Marcos 11:24). Pe apóstol Pablo ohaivaʼekue: ‘Jeroviaʼỹre ndaikatúi oñembovyʼa [Ñandejárape], pe oñemoag̃uíva Ñandejárare ogueroviavaʼerã haʼe oĩha ha omyengoviaha umi chupe oheka memévape’ (Hebreos 11:6). Péro jajerovia añete hag̃ua Ñandejárare ndahaʼeivaʼerã jaikuaánteva oĩha, ohendu ha okontestaha ñane ñemboʼe. Pe jerovia ojehechakuaavaʼerã umi mbaʼe ojejapóvare. Jahechauka porã vaʼerã ñande jerovia umi mbaʼe jajapóvare (Santiago 2:26).
7 Jehová ojerure avei ñandehegui ñaneumílde ha ñanesinséro hag̃ua ñañemboʼévo chupe. Ha heta mbaʼe jaguereko ñaneumílde hag̃ua ñañeʼẽ jave Jehovápe, ajépa? Oñeñeʼẽ jave peteĩ rréi térã presidénte ndive, ojejapo jepi tuicha rrespéto reheve, oñemombaʼégui pe posisión oguerekóva. Upéicharõ, mbaʼeichaitépa ñamombaʼevevaʼerã ñañeʼẽ jave Jehová ndive (Salmo 138:6). Ha upéicha vaʼerã haʼégui pe ‘Ñandejára Ipuʼakapáva’ (Génesis 17:1). Ñane ñemboʼe ohechaukavaʼerã jaikuaaha mbaʼeichaitépa ñanemichĩ henondépe. Pe umilda ñanemomýita ñañemboʼe hag̃ua chupe ñande pyʼaite guive, jarrepeti meme rangue pe jaʼéva (Mateo 6:7, 8).
8 Ohendu hag̃ua ñane ñemboʼe Ñandejára ojerure avei ñambaʼapo mbarete hag̃ua umi mbaʼe jajerurévare. Pór ehémplo, jajeruréramo Jehovápe: ‘Emeʼẽ oréve ore rembiʼurã ko árape g̃uarã’, ñambaʼapo mbarete vaʼerã oimeraẽ tembiapo jatopávape (Mateo 6:11; 2 Tesalonicenses 3:10). Upéicha avei, jajeruréramo ñanepytyvõ hag̃ua peteĩ mbaʼe ñanekangyhápe, jajehekyivaʼerã umi mbaʼe ikatúvagui ñandereity (Colosenses 3:5). Jaikuaa rire koʼã mbaʼe oñekotevẽva ñañemboʼe hag̃ua, oĩ avei porandu ñemboʼe rehegua ñambohovaivaʼerã.
PORANDU OJEJAPÓVA PE ÑEMBOʼÉGUI
9 Mávapepa ñañemboʼevaʼerã? Jesús omboʼevaʼekue idisipulokuérape oñemboʼe hag̃ua kóicha: “Ore Ru yvágape reiméva” (Mateo 6:9). Upéicharõ, ñañemboʼevaʼerã Ñandejára Jehovápe añoite. Péro Jehová oipota avei jahechakuaa pe posisión oguerekóva pe Itaʼýra peteĩ, Jesucristo. Jahechahaguéicha pe kapítulo 5-pe, Jehová ombouvaʼekue Jesúspe ko Yvy ape ári, ñandepeʼa hag̃ua pe pekádo ha ñemano poguýgui (Juan 3:16; Romanos 5:12). Avei, oiporavo chupe haʼe hag̃ua Saserdóte Guasu ha Hués (Juan 5:22; Hebreos 6:20). Upévare, la Biblia heʼi ñañemboʼevaʼerãha Jesús rupive. Haʼe voi heʼivaʼekue: ‘Che hína pe tape, pe añete ha pe tekove. Ndaipóri og̃uahẽva che Ru rendápe ndahaʼéiramo che rupive’ (Juan 14:6). Ñane ñemboʼe oñehendu hag̃ua, ñañemboʼevaʼerã Jehovápe añoite ha Itaʼýra rupive.
10 Mbaʼéichapa ñañemoĩvaʼerã ñañemboʼe hag̃ua? Jehová ndeʼíri mbaʼéichapa ñamoĩvaʼerã ñande po térã ñande rete ñañemboʼe hag̃ua. La Biblia heʼi ikatuha ñañemoĩ heta hendáicha ñañemboʼe hag̃ua. Koʼãva apytépe ikatu: jaguapy, ñañakãity, ñañesũ térã ñañemboʼy (1 Crónicas 17:16; Nehemías 8:6; Daniel 6:10; Marcos 11:25). Pe mbaʼe iñimportantevéva, ndahaʼéi mbaʼéichapa ñañemoĩ ñanderecha hag̃ua ñande rapicha, síno pe jaguerekóva ñane korasõme. Upéicharõ, ikatu ñañemboʼe kirirĩhápe ha oimehápe, jajapo jave ñane rembiapo térã oiko jave peteĩ mbaʼe ñahaʼarõʼỹva. Ha avave ndohechakuaáiramo jepe ñañemboʼeha Jehová ñanerendu (Nehemías 2:1-6).
11 Mbaʼe mbaʼérepa ikatu ñañemboʼe? La Biblia heʼi: ‘Tahaʼe haʼéva pe jajeruréva, oĩma guive oipotaháicha, [Jehová] ñanerendu’ (1 Juan 5:14). Upéicharõ, ikatu ñañemboʼe oimeraẽ mbaʼe iporãvare Ñandejárape. Ha oipotápa haʼe ñañemboʼe umi mbaʼe ñandepyʼapývare? Katuete oipota! Ñañemboʼe Jehovápe haʼete pe ñañeʼẽramoguáicha peteĩ ñane amigoite ndive. Ikatu ‘ñañohẽ ñane korasõ’ Ñandejárape, upéva heʼise ñamombeʼupaite chupe ñañandúva (Salmo 62:8). Avei iporã jajerure chupe espíritu sánto, ñanepytyvõtagui jajapo hag̃ua iporãva (Lucas 11:13). Ikatu jajerure avei ohechauka hag̃ua ñandéve mbaʼépa iporãve jajapo, ha ñanemombarete hag̃ua ñambohovái jave umi provléma (Santiago 1:5). Ha japekáramo, jajerurevaʼerã Ñandejárape perdón Jesucristo sakrifísio rupive (Efesios 1:3, 7). Péro nañañemboʼeivaʼerã ñandejehénte. Ñañemboʼevaʼerã avei ñande rapicháre, umi ñande rogaygua ha ñane ermanokuérare (Hechos 12:5; Colosenses 4:12).
12 Ñañemboʼévo ñamotenondevaʼerã Jehovápe. Haʼe imbaʼeporãiterei ñanendive, upévare ñamombaʼeguasu ha jaagradese chupe ñandepyʼaite guive (1 Crónicas 29:10-13). Mateo 6:9-13-pe jatopa pe ñemboʼe Jesús ohejavaʼekue jaikuaa hag̃ua mbaʼéichapa ñañemboʼevaʼerã. Upépe haʼe omboʼe jajerure hag̃ua toñemomarangatu Ñandejára réra, térã tojeguereko tuicha mbaʼéramo. Upe rire ojejerure ou hag̃ua Ñandejára Rréino ha ojejapo hag̃ua hembipota yvy ape ári yvagapeguáicha. Ha Jesús oñeʼẽ rire koʼã mbaʼégui omotenondéva Jehovápe, imanduʼa umi mbaʼe ñandepyʼapývare. Ñande avei, ñamotenondéramo Ñandejárape ñane ñemboʼépe, jahechaukáta jajepyʼapyha ndahaʼéi ñandejehe añónte.
13 Ipukuvaʼerãpa ñane ñemboʼe? La Biblia ndeʼíri mbaʼeichaitépa ipukuvaʼerã ñane ñemboʼe, tahaʼe umi jajapóva ñaneaño térã atyhápe. Ikatu mbykyve ñañemboʼévo jakaru hag̃ua, ha ipukuve ñaneañohápe ñamombeʼu jave Jehovápe oĩva ñane korasõme (1 Samuel 1:12, 15). Péro Jesús okondenavaʼekue umi oñemombaʼeguasúvape ha oñemboʼe pukúva ojehechauka hag̃uánte (Lucas 20:46, 47). Koʼãichagua ñemboʼe Jehová nomombaʼéi. Upévare iñimportánte ñañemboʼe ñande pyʼaite guive. Upéicha jahecha tekotevẽramo ñane ñemboʼe ikatuha ipuku térã mbykyve.
14 Mboy vésepa ñañemboʼevaʼerã? La Biblia heʼi: ‘peñemboʼe meméke’, ‘peñemboʼe mantéke’ ha ‘peñemboʼéke opa árape’ (Mateo 26:41; Romanos 12:12, 1 Tesalonicenses 5:17). Ko mbaʼe ndeʼiséi ñañemboʼetaha ára ha pyhare japytuʼuʼỹre. Heʼise uvei, ñañemboʼevaʼerãha opa árape jaagradese hag̃ua Jehovápe ipyʼaporã rehe ñanendive, ha jajerure chupe tohechauka ñandéve ñande raperã, tomeʼẽ ñandéve pyʼaguapy ha mbarete. Jehová oipota ñañemboʼe chupe ñaikotevẽ jave ha jaipotaháicha. Ajépa iporãite ko mbaʼe! Ha ñamombaʼéramo pe ñemboʼe, jatopáta heta oportunida ñañeʼẽ hag̃ua ñande Ru yvagapeguápe.
15 Mbaʼérepa jaʼevaʼerã “Amén” ñañemboʼepávo? Pe ñeʼẽ “Amén” heʼise “taupéicha”, “añete”. La Biblia ohechauka iporãha jaʼe “amén” ñañemboʼepávo, tahaʼe ñaneaño térã atyhápe (1 Crónicas 16:36; Salmo 41:13). Jaʼéramo “amén” ñañemboʼepávo ñaneañohápe, jahechauka ñañeʼẽhague ñande pyʼaite guive. Ha jaʼévo “amén” peteĩ atyhápe, tahaʼe ñande pyʼapýpe térã oñehendu hag̃uáicha, jahechauka jaguerohoryha pe ojeʼevaʼekue (1 Corintios 14:16).
MBAʼÉICHAPA OMBOHOVÁI ÑANDEJÁRA ÑANE ÑEMBOʼE?
16 Añetehápepa Jehová ombohovái ñane ñemboʼe? Katuete ojapo upéva! Heta mbaʼére ikatu jajerovia pe ‘ñemboʼe Renduha’ ombohovaiha umi ñemboʼe ojapóva ipyʼaite guive millones yvyporakuéra (Salmo 65:2). Jehová ombohovái ñane ñemboʼe heta hendáicha.
17 Jehová oiporu umi ánhel ha umi yvypóra chupe oservíva ombohovái hag̃ua ñane ñemboʼe (Hebreos 1:13, 14). Oĩ heta oñemboʼevaʼekue Ñandejárape ontende hag̃ua la Biblia ha upe riremínte otopáma hesekuéra Ñandejára rembiguái. Koʼã mbaʼe ohechauka umi ánhel omoakãha pe predikasión (Revelación 14:6). Ha okontesta hag̃ua ñane ñemboʼe ñaikotevẽ jave, Jehová omomyikuaa peteĩ kristiánope ñanepytyvõ hag̃ua (Proverbios 12:25; Santiago 2:16).
18 Jehová oiporu avei ijespíritu sánto ha Iñeʼẽ, la Biblia, ombohovái hag̃ua hembiguaikuéra ñemboʼe. Jajerurévo chupe ñanepytyvõ hag̃ua peteĩ provlémape, Haʼe ikatu ohechauka ñandéve pe tape ha ñanemombarete ijespíritu sánto rupive (2 Corintios 4:7). Ha jajerurévo chupe pytyvõ jaiporavokuaa hag̃ua, pyʼỹi okontesta ñandéve la Biblia rupive. Ikatu jatopa umi téysto ñanepytyvõtava jastudia jave la Biblia ñaneaño, térã jalee jave umi puvlikasión kristiána, umíva apytépe ko lívro. Avei umi konsého ñaikotevẽva ikatu ñahendu rreunionhápe, térã oñemoñeʼẽ jave ñandéve peteĩ ansiáno ojepyʼapýva ñanderehe (Gálatas 6:1).
19 Sapyʼánte ikatu ñaimoʼã Jehová imbegueha okontesta hag̃ua ñane ñemboʼe, péro upéva ndeʼiséi haʼe ndaikatuiha okontesta. Ñanemanduʼavaʼerã Jehová ombohovaiha ñane ñemboʼe haʼe oipotaháicha ha iporãve jave. Haʼe oikuaa porãve ñandehegui mbaʼépa ñaikotevẽ ha mbaʼéichapa omeʼẽta ñandéve umíva. Haʼe oheja jepi ñande ‘jajerure’, ‘jaheka’ ha ‘ñambota’ meme (Lucas 11:5-10). Upéicha jajapóramo, jahechauka Ñandejárape mbaʼeichaitépa jaipota pe jajeruréva, ha ñande jerovia añeteha. Avei, Jehová ikatu okontesta ñandéve ha ndajahechakuaái upéva. Pór ehémplo, ñañemboʼévo chupe peteĩ provlémare, ikatu haʼe ndoipeʼái pe provléma, péro ñanemombarete ñaaguanta hag̃ua (Filipenses 4:13).
20 Mbaʼeichaitépa jaagradese ko univérso guasuete Apoharépe oĩhaguére ñande ypýpe, entéro ñande ñañemboʼéva chupe haʼe oipotaháicha (Salmo 145:18). Jaiporu porã vaʼerã ko mbaʼe ijojahaʼỹva: pe ñemboʼe. Upéva jajapóramo, javyʼáta ñañemoag̃uivévo Jehováre, pe ñemboʼe Renduha.
MBAʼÉPA OMBOʼE LA BIBLIA
▪ Ñañemboʼe meméramo Jehovápe, ñañemoag̃uivéta hese (Santiago 4:8).
▪ Ñanerendu hag̃ua Ñandejára, jajerovia, ñaneumílde ha ñanesinserovaʼerã (Marcos 11:24).
▪ Ñañemboʼevaʼerã Jehovápe añoite Itaʼýra rupive (Mateo 6:9; Juan 14:6).
▪ Jehová, pe ‘ñemboʼe Renduha’, oiporu umi ánhel, umi yvypóra chupe oservíva, ijespíritu sánto ha Iñeʼẽ ombohovái hag̃ua ñane ñemboʼe (Salmo 65:2).
[Porandu ñahesaʼỹijóva]
1, 2. Mbaʼérepa tuichaite mbaʼe pe ñemboʼe, ha mbaʼérepa tekotevẽ jaikuaa la Biblia omboʼéva chugui?
3. Mbaʼérepa iñimportánte ñañemboʼe Jehovápe?
4. Mbaʼéichapa pe amista jaguerekóva Jehová ndive imbaretevéta ñañemboʼe meméramo chupe?
5. Mbaʼérepa jaikuaa Jehová nohenduiha opa ñemboʼe ojejapóva?
6. Ñandejára ohendu hag̃ua ñane ñemboʼe, mbaʼe raẽpa ojejerure ñandehegui, ha mbaʼéichapa ikatu jahechauka jaguerekoha?
7. a) Mbaʼérepa ñañemboʼevaʼerã Jehovápe rrespéto reheve? b) Mbaʼéichapa jahechauka ñaneumílde ha ñanesinseroha ñañemboʼévo?
8. Mbaʼéichapa ikatu ñambaʼapo umi mbaʼe jajerurévare?
9. Mávapepa ñañemboʼevaʼerã, ha máva rupivépa?
10. Mbaʼérepa natekotevẽi ñañemoĩ peteĩ hendáicha ñañemboʼe hag̃ua?
11. Mbaʼe mbaʼe ñandepyʼapýva rehépa ikatu ñañemboʼe?
12. Mbaʼéichapa jahechaukáta ñamotenondeha Ñandejárape ñañemboʼe jave?
13. Ohechaukápa la Biblia mbaʼeichaitépa ipukuvaʼerã ñane ñemboʼe?
14. Mbaʼépa heʼise la Biblia ñanemokyreʼỹvo ‘peñemboʼe meméke’, ha mbaʼérepa iporãite ko mbaʼe?
15. Mbaʼérepa jaʼevaʼerã “Amén” ñañemboʼepávo, tahaʼe ñaneaño térã atyhápe?
16. Mbaʼépa ikatu ñahaʼarõ ñañemboʼévo Ñandejárape?
17. Mbaʼérepa ikatu jaʼe Jehová oiporuha umi ánhel ha yvypórape ombohovái hag̃ua ñane ñemboʼe?
18. Mbaʼéichapa oiporu Jehová ijespíritu sánto ha Iñeʼẽ ombohovái hag̃ua hembiguaikuéra ñemboʼe?
19. Mbaʼérepa ñanemanduʼavaʼerã ñaimoʼãramo ñane ñemboʼe noñekontestaiha?
20. Mbaʼérepa jaiporu porã vaʼerã pe mbaʼe ijojahaʼỹva: pe ñemboʼe?
[Nóta oĩva taʼanga ndive páhina 165]
‘Pe Ojapovaʼekue yvága ha yvy’ ohenduse ñane ñemboʼe
[Nóta oĩva taʼanga ndive páhina 171]
Ñandejára ohendu ñane ñemboʼe oimeha árape
[Nóta oĩva taʼanga ndive páhina 172 ha 173]
Ombohovái hag̃ua ñane ñemboʼe, Jehová ikatu omomýi peteĩ kristiánope ñanepytyvõ hag̃ua


c: text/html

text:
Curadores para madera
Ricardo Gutierrez 2395 Martínez Buenos Aires,Argentina
American Floor
Fragata Presidente Sarmiento 801 Ciudad Autónoma de Buenos Aires Buenos Aires,Argentina
Aserradero Panamericano S.A.
Ruta Panamericana Km 40 Garín, Pdo. de Escobar Buenos Aires,Argentina
Centro Materiales S.R.L.
Bolivia 2670 San Lorenzo Santa Fe,Argentina
Estructuras PlÁsticas Maderplast S.A.
Carrera 65b N° 16 10 zona industrial puente aranda Bogotá Cundinamarca,Colombia
Fs – Maderas Para La Construccion
Av. Tokio 350 Córdoba Capital Córdoba,Argentina
Industria Maderera Argentina Srl
Ruta Panamericana Km 26650 ( Esquina Tac Don Torcuato, Tigre Buenos Aires,Argentina
La Acropolis S.a
Ruta 9 E Italia Belén de Escobar Buenos Aires,Argentina
La Foresta Maderas
Ruta N°5 y Ana Donati Luján Buenos Aires,Argentina
Lar – Materiales De Carpintería
Pehuajo 115 Mar del Plata Buenos Aires,Argentina
Maderas Don Luciano
Ruta 210 Km 44 Alejandro Korn Buenos Aires,Argentina
Maderas Italia
Av Balvin 3946 San Miguel Buenos Aires,Argentina

robotstxt: allowed

filter: keep


text:
Nieva, Hernando y Rioja, premios Mariano de Cavia, Luca de Tena y Mingote
El dramaturgo Francisco Nieva, el periodista Bernardino Hernando y el dibujante Emilio Rioja han obtenido los premios Mariano de Cavia, Luca de Tena y Mingote, instituidos por Prensa Española, editora de Abc.El jurado, integrado por Carlos Bousoño, Rafael Alvarado, Antonio López García, Antonio Mingote y Francisco Umbral, ha premiado el artículo de Nieva ¡Música maestro! publicado en Abc; otro de Bernardino Hernando en Tribuna y un chiste de Rioja publicado en Diario 16 de Andalucía.


text:
FIFA Tembiesarái Yvypavẽ 1998
FIFA Tembiesarái Yvypavẽ 1998 (Coupe du Monde - France 98, hyãsiañe'ẽme) ha'eva pe XVI (16°) vakapipopo ñembosarái hetatetãrehegua kuimba'erehegua ojapova FIFA rehe, pe Vakapipopo Tembiesarái Yvypavẽ. Ojapova Hyãsiape, guive 10 jasypoteĩ ha 12 jasypokõi peve ary 1998, ko ha'e mokõiha jevy Hyãsia ojapo peteĩ FIFA Tembiesarái Yvypavẽ. Ipu'akavéva ha'eva tetã Hyãsia ha ipu'akavéva hekovia ha'eva Pindorama.
- Wikimedia Commons oguereko ta'ãnga FIFA Tembiesarái Yvypavẽ 1998 reheguaCommons.


text:
Construcciones civiles e industriales
Alvarado 919 Salta Capital Salta,Argentina
Allpe Medio Ambiente
Capitan Haya 47 Madrid Madrid,Spain
Altos De Bahia S.A.
Larrea 886 - 5º B Ciudad Autónoma de Buenos Aires Buenos Aires,Argentina
Alumair – Lp S.R.L.
Tres Arroyos 329 Haedo Buenos Aires,Argentina
Aluminio Centenario
Rincon 1040 Banfield Buenos Aires,Argentina
Alvaro Mendez
Catamarca 1540 - Pb Ciudad Autónoma de Buenos Aires Buenos Aires,Argentina
Am Construcciones
Luis Maria Campos 1151 Ciudad Autónoma de Buenos Aires Buenos Aires,Argentina
American House
Mitre 1117 Rosario Santa Fe,Argentina
Ams Separadores Reiner
Comodoro Rivadavia 742 Bernal Oeste Buenos Aires,Argentina
Antaco Construcciones S.R.L.
Río De Janeiro 1380 Ciudad Autónoma de Buenos Aires Buenos Aires,Argentina
Aquabelle Natatorios
Panamericana Ramal Pilar Km 50 Loc. 36 Pilar Buenos Aires,Argentina
Ar&a Arquitectura Y Ambiente Consultora
Av. Aranguren 4987 Ciudad Autónoma de Buenos Aires Buenos Aires,Argentina